Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση του προγράμματος «ERASMUS ΓΙΑ ΟΛΟΥΣ»Το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό /* COM/2011/0788 τελικό - 2011/0371 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Τον Ιούνιο του 2010 το Ευρωπαϊκό Συμβούλιο επικύρωσε τη στρατηγική «Ευρώπη 2020», ένα σχέδιο μεταρρυθμίσεων που θα βοηθήσει την Ευρώπη να ανακάµψει από την κρίση και να βγει από αυτήν ισχυρότερη, μέσω συντονισμένης και συνολικής στρατηγικής για έξυπνη, χωρίς αποκλεισμούς και διατηρήσιμη ανάπτυξη. Η εκπαίδευση και η κατάρτιση βρίσκονται στον πυρήνα της στρατηγικής «Ευρώπη 2020» για έξυπνη, διατηρήσιμη και χωρίς αποκλεισμούς ανάπτυξη, καθώς και των ολοκληρωμένων κατευθυντήριων γραμμών για την απασχόληση και τους γενικούς προσανατολισμούς οικονομικής πολιτικής των κρατών μελών[1]. Αναμφίβολα, κανένας από τους στόχους και τις πρωταρχικές επιδιώξεις της στρατηγικής «Ευρώπη 2020» δεν θα επιτευχθεί χωρίς σημαντικές επενδύσεις στο ανθρώπινο κεφάλαιο. Πέντε από τις εμβληματικές πρωτοβουλίες της στρατηγικής «Ευρώπη 2020» εξαρτώνται από τον εκσυγχρονισμό της εκπαίδευσης και της κατάρτισης: η πρωτοβουλία «Νεολαία σε κίνηση», η «Ατζέντα για νέες δεξιότητες και θέσεις εργασίας», καθώς και το «Ψηφιακό θεματολόγιο», η «Ένωση καινοτομίας» και η «Πλατφόρμα για την καταπολέμηση της φτώχειας». Στην ανακοίνωσή της με τίτλο: «Προϋπολογισμός για την Ευρώπη»[2], η Επιτροπή επισημαίνει ότι υπάρχουν περιθώρια για να αυξήσει η Ένωση την υποστήριξή της στην εκπαίδευση και την κατάρτιση, ώστε να αναβαθμιστούν οι δεξιότητες των πολιτών και να αντιμετωπιστούν τα υψηλά επίπεδα ανεργίας των νέων σε πολλά κράτη μέλη. Επίσης, η Επιτροπή υπογραμμίζει ότι στις εξωτερικές της δράσεις θα επικεντρώνεται στην προώθηση και υπεράσπιση των αξιών της Ένωσης στο εξωτερικό, θα προωθεί τη βοήθεια προς τις μεταβατικές και δημοκρατικές διαδικασίες και θα προβάλλει την εξωτερική διάσταση των εσωτερικών πολιτικών. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ Διαβουλεύσεις Από τις αρχές 2010 έως τα μέσα του 2011 πραγματοποιήθηκαν μεγάλης κλίμακας δημόσιες διαβουλεύσεις και διαβουλεύσεις με τους ενδιαφερόμενους παράγοντες στους τομείς της εκπαίδευσης, της κατάρτισης, της νεολαίας και του αθλητισμού. Όσον αφορά την εκπαίδευση, την κατάρτιση και τη νεολαία, σημειώθηκε μεγάλη σύγκλιση απόψεων μεταξύ των διαφόρων ομάδων ενδιαφερόμενων φορέων που πήραν μέρος στις διαβουλεύσεις. Τα κοινά στοιχεία των εισηγήσεων μπορούν να συνοψιστούν ως εξής: · Είναι πολύ θετική η αποτίμηση των αποτελεσμάτων που έχουν επιτευχθεί από τα προγράμματα διά βίου μάθησης, «Νεολαία σε δράση» και Erasmus Mundus· · Είναι αναγκαίο να αναπτυχθεί πιο ολοκληρωμένη προσέγγιση μεταξύ των διαφόρων τομέων της εκπαίδευσης, με τα άλλα προγράμματα που αφορούν τη νεολαία και μεταξύ των διαφόρων υφιστάμενων προγραμμάτων της Ένωσης για την τριτοβάθμια εκπαίδευση, είτε είναι σε επίπεδο ευρωπαϊκό (Erasmus), παγκόσμιο (Erasmus Mundus), περιφερειακό (Tempus, Alfa, Edulink) ή διμερές (π.χ. με τις ΗΠΑ και τον Καναδά)· · Είναι αναγκαίο να ενισχυθούν οι δεσμοί μεταξύ των εξελίξεων της πολιτικής και των υποστηριζόμενων δραστηριοτήτων των προγραμμάτων· · Είναι σημαντικό να συνεχιστεί η επικέντρωση στην ποιότητα, ιδίως στην τριτοβάθμια εκπαίδευση στην Ένωση και πέραν αυτής· · Είναι σημαντικό να διατηρηθούν τα ενωσιακά μέσα για την υποστήριξη τόσο της τυπικής όσο και της μη τυπικής μάθησης για τους νέους, και είναι αναγκαίο να βελτιωθεί η αναγνώριση των αποτελεσμάτων της μάθησης· · Είναι αναγκαία η διοικητική απλούστευση και η βελτίωση των ενεργειών και των προτεραιοτήτων· · Είναι αναγκαίο να βελτιωθεί η προβολή του προγράμματος. Όσον αφορά τον αθλητισμό, τα κύρια σημεία που τονίστηκαν από τους εμπλεκόμενους παράγοντες μπορούν να συνοψιστούν ως εξής: · Είναι ανεπαρκείς οι δυνατότητες αθλητικών δραστηριοτήτων και σωματικής άσκησης σε όλες τις βαθμίδες της εκπαίδευσης· · Έλλειψη αναγνώρισης της εθελοντικής δραστηριότητας στον τομέα του αθλητισμού· · Η φαρμακοδιέγερση (ντόπινγκ) αποτελεί πολύ σοβαρή απειλή για την ισότιμη συμμετοχή των αθλητών στους αθλητικούς αγώνες· · Έλλειψη προσοχής στην κοινωνική αξία του αθλητισμού σε σύγκριση με τις εμπορικές του πτυχές· · Η εμπορική πίεση θέτει σε κίνδυνο το αρχικό πνεύμα του αθλητισμού, που βασίζεται στο ευ αγωνίζεσθαι. Αποτελέσματα των εκτιμήσεων αντικτύπου Στο πλαίσιο τεσσάρων εκτιμήσεων αντικτύπου εξετάστηκε η λειτουργία τριών υφιστάμενων προγραμμάτων στους τομείς της εκπαίδευσης, της κατάρτισης και της νεολαίας (δηλ. το πρόγραμμα διά βίου μάθησης, το πρόγραμμα «Νεολαία σε δράση» και το πρόγραμμα Erasmus Mundus) και, στον τομέα του αθλητισμού, οι προπαρασκευαστικές δράσεις που ενέκρινε η αρμόδια για τον προϋπολογισμό αρχή. Εξαιτίας της ομοιότητας των στόχων, της νομικής βάσης και των αρμοδιοτήτων της Ένωσης σε αυτούς τους τομείς, κάθε εκτίμηση αντικτύπου εξετάζει παρόμοιες επιλογές: διακοπή των υφιστάμενων δράσεων ή προγραμμάτων· συνέχισή τους με τη σημερινή τους μορφή· ουσιαστική ενίσχυση του επικέντρου της πολιτικής τους· και συγκέντρωση των προγραμμάτων διά βίου μάθησης, «Νεολαία σε δράση» και Erasmus Mundus σε ένα ενιαίο, βελτιωμένο πρόγραμμα. Η προτιμώμενη επιλογή που προσδιορίστηκε σε καθεμία από τις εκτιμήσεις αντικτύπου είναι η συγχώνευση σε ένα ενιαίο πρόγραμμα, πράγμα που ευθυγραμμίζεται με την ανακοίνωση της Επιτροπής για το πολυετές δημοσιονομικό πλαίσιο, που εκδόθηκε στις 29 Ιουνίου 2011. Η επιλογή αυτή θα είναι η πιο συνεκτική και οικονομικά αποδοτική, κυρίως για τους ακόλουθους λόγους: – Ανταποκρίνεται στην ανάγκη να επενδύσει περισσότερο η Ένωση στην εκπαίδευση και την κατάρτιση στην παρούσα περίοδο της χρηματοπιστωτικής και οικονομικής κρίσης, επειδή μια αναπτυσσόμενη οικονομία εξαρτάται από τη διαθεσιμότητα εργαζομένων υψηλής ειδίκευσης και την αξιοποίηση των δεξιοτήτων και των ικανοτήτων των ανέργων· – Εστιάζεται και αναπτύσσει εκείνες τις δράσεις των σημερινών προγραμμάτων που διαπιστώθηκε ότι παρουσιάζουν τη μεγαλύτερη ευρωπαϊκή προστιθέμενη αξία και τα πιο έντονα πολλαπλασιαστικά αποτελέσματα, έχουν άμεσο αντίκτυπο στα ευρωπαϊκά συστήματα εκπαίδευσης και κατάρτισης και, κατά συνέπεια, σημαντικά αυξημένες αποδόσεις των επενδύσεων· – Η επικέντρωση των προσπαθειών στο πλαίσιο της νέας βελτιωμένης αρχιτεκτονικής του προγράμματος θα επιτρέψει μεγαλύτερες συνέργειες μεταξύ των υφιστάμενων προγραμμάτων και στους διάφορους εκπαιδευτικούς τομείς, με αποτέλεσμα την υποστήριξη της προσέγγισης της διά βίου μάθησης στην εκπαίδευση, την αύξηση της συνοχής και τη βελτίωση της πρόσβασης σε πιθανούς δικαιούχους μέσω βελτιωμένης δέσμης βασικών εγκάρσιων ενεργειών· – Εκτός από τη συνεργασία μεταξύ των ίδιων των εκπαιδευτικών ιδρυμάτων, δίνει έμφαση στον ζωτικής σημασίας ρόλο της εκπαίδευσης και του ανθρώπινου κεφαλαίου για την καινοτομία, προωθώντας τις συμπράξεις εκπαίδευσης-επιχειρήσεων, και θέτοντας ως στόχο την αριστεία στη διδασκαλία και τη μάθηση, την απασχολησιμότητα και την επιχειρηματικότητα· – Τέλος, συνεπάγεται εξορθολογισμό και απλούστευση των διαδικασιών εφαρμογής και διαχείρισης, προσφέροντας σημαντικές δυνατότητες για τη μείωση των δαπανών εφαρμογής σε σύγκριση με το ποσό των δαπανών εφαρμογής των τρεχόντων προγραμμάτων (δηλ. πρόγραμμα διά βίου μάθησης, πρόγραμμα «Νεολαία σε δράση» και προγράμματα συνεργασίας στην τριτοβάθμια εκπαίδευση με τις τρίτες χώρες.) Απλούστευση Στο πλαίσιο του πολυετούς δημοσιονομικού πλαισίου (ΠΔΠ), μία από τις προτεραιότητες αυτού του προγράμματος είναι να δοθεί έμφαση στη βελτίωση, την απλούστευση και την κατανομή των κεφαλαίων βάσει της απόδοσης. Για να εφαρμοστεί αυτή η προσέγγιση στο πρόγραμμα «Erasmus για όλους», αυτό βασίζεται στους κανόνες του δημοσιονομικού κανονισμού. Το πρόγραμμα θα μειώσει τον αριθμό των υποστηριζόμενων δραστηριοτήτων. Θα χρησιμοποιεί σε μεγαλύτερο βαθμό επιχορηγήσεις βάσει κατ’ αποκοπή ποσοστών για να αυξηθεί η αποδοτικότητα· για τις ενέργειες κινητικότητας φοιτητών/σπουδαστών Erasmus θα χρησιμοποιηθούν ευρέως επιτυχή παραδείγματα όπως οι επιχορηγήσεις βάσει κατ’ αποκοπή ποσών. Οι εθνικοί οργανισμοί δεν θα διαχειρίζονται πλέον την κινητικότητα των ατόμων και, με τον τρόπο αυτόν, θα μειωθεί ο διοικητικός φόρτος εργασίας. Οι εθνικοί οργανισμοί θα μετατραπούν σε κύριο σημείο επαφής για τις δραστηριότητες μαθησιακής κινητικότητας, που θα είναι ανοικτό στους νέους, ανεξάρτητα από το αν συμμετέχουν ως φοιτητές/σπουδαστές, ως ασκούμενοι ή ως εθελοντές. Η φιλικότητα προς τον χρήστη θα ενισχυθεί επίσης για τα συμμετέχοντα ιδρύματα τριτοβάθμιας εκπαίδευσης σε διεθνές επίπεδο με την ενοποίηση των διάσπαρτων διεθνών προγραμμάτων συνεργασίας. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η αιτιολόγηση του προγράμματος «Erasmus για όλους», δηλαδή του ενιαίου προγράμματος για την εκπαίδευση, την κατάρτιση, τη νεολαία και τον αθλητισμό, βασίζεται στους στόχους που ορίζονται στα άρθρα 165 και 166 της Συνθήκης για τη λειτουργία της Ευρωπαϊκής Ένωσης (ΣΛΕΕ) και στην αρχή της επικουρικότητας. Το άρθρο 165 της ΣΛΕΕ ζητεί από την Ευρωπαϊκή Ένωση να λαμβάνει μέτρα για να «συμβάλλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος, καθώς και την πολιτιστική και γλωσσική τους πολυμορφία.» Στο άρθρο 166 αναφέρεται ότι η «Ένωση εφαρμόζει πολιτική επαγγελματικής εκπαίδευσης, η οποία στηρίζει και συμπληρώνει τις δράσεις των κρατών μελών, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο και την οργάνωση της επαγγελματικής εκπαίδευσης.» Στα δύο άρθρα αναφέρεται ότι η Ένωση και τα κράτη μέλη ευνοούν τη συνεργασία με τις τρίτες χώρες και τους αρμόδιους διεθνείς οργανισμούς σε θέματα παιδείας και αθλητισμού, (άρθρο 165 παράγραφος 3) και σε θέματα επαγγελματικής εκπαίδευσης (άρθρο 166 παράγραφος 3). Όπως υπογραμμίζεται στις ενδιάμεσες αξιολογήσεις των προγραμμάτων διά βίου μάθησης, «Νεολαία σε δράση» και Erasmus Mundus, η ευρωπαϊκή προστιθέμενη αξία του προγράμματος παράγεται από τον καινοτόμο και διακρατικό χαρακτήρα των δραστηριοτήτων που αναλαμβάνονται και από τα αποτελέσματα και τις συμπράξεις που συμβάλλει να αναπτυχθούν σε όλη την Ευρώπη. Η ενθάρρυνση επιτυχούς συνεργασίας μεταξύ των συστημάτων εκπαίδευσης και κατάρτισης των κρατών μελών καθώς και στους τομείς της νεολαίας και του αθλητισμού θα βοηθήσει στον προσδιορισμό και την εφαρμογή πολιτικών και πρακτικών που λειτουργούν και ενθαρρύνουν την αμοιβαία μάθηση. Κατά την έκδοση εκτελεστικών μέτρων, ιδίως εκείνων που αναφέρονται στην κατανομή των κονδυλίων, ο κανονισμός προβλέπει την εφαρμογή της διαδικασίας εξέτασης σύμφωνα με τις διατάξεις του άρθρου 5 του κανονισμού (ΕΕ) αριθ. 182/2011. Παρ’ όλα αυτά, οι αποφάσεις επιλογής θα εξακολουθήσουν να αποστέλλονται για πληροφόρηση στο Ευρωπαϊκό Κοινοβούλιο και στην επιτροπή. Ο κανονισμός θεσπίζει επίσης την ανάθεση εξουσιών βάσει του άρθρου 290 της ΣΛΕΕ. Η χρησιμοποίηση αυτού του νέου νομικού μέσου περιορίζεται στην τροποποίηση των διατάξεων σχετικά με τα κριτήρια απόδοσης και τις δράσεις τις οποίες διαχειρίζονται οι εθνικοί οργανισμοί. Η πείρα που αποκτήθηκε στο πλαίσιο προηγούμενων προγραμμάτων έδειξε ότι οι διατάξεις του άρθρου 13 παράγραφος 7 και του άρθρου 22 παράγραφος 2 που αφορούν, αντίστοιχα, τα κριτήρια απόδοσης και τις διατάξεις σχετικά με τις δράσεις τις οποίες διαχειρίζονται οι εθνικοί οργανισμοί, ίσως χρειαστεί να επανεξεταστούν κατά τη διάρκεια του προγράμματος. Η έλλειψη ευελιξίας των προγραμμάτων διά βίου μάθησης, «Νεολαία σε δράση» και Erasmus Mundus και η έλλειψη μέσων για την προσαρμογή του προγράμματος στις μεταβαλλόμενες ανάγκες της κοινωνίας μας επικρίθηκαν από τους κύριους εμπλεκόμενους παράγοντες των σχετικών τομέων. Η γνώμη των κρατών μελών λαμβάνεται δεόντως υπόψη μέσω των συστηματικών διαβουλεύσεων με εμπειρογνώμονες. Οι διαβουλεύσεις θα επεκταθούν σε εμπειρογνώμονες που διορίζονται από το Ευρωπαϊκό Κοινοβούλιο για να διασφαλιστεί υψηλό επίπεδο αντιπροσωπευτικότητας. Επίσης, η Επιτροπή θα ζητήσει, αν χρειαστεί, τη γνώμη φορέων στους σχετικούς τομείς. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση της Επιτροπής για ένα πολυετές δημοσιονομικό πλαίσιο για την περίοδο 2014-2020 προβλέπει 17 299 000 000 ευρώ (τρέχουσες τιμές) για ένα ενιαίο πρόγραμμα για την εκπαίδευση, την κατάρτιση, τη νεολαία και τον αθλητισμό και ένα πρόσθετο ποσό προερχόμενο από τα μέσα του τομέα 4, που αντιστοιχεί σε 1 812 100 000 ευρώ (τρέχουσες τιμές). Ελάχιστη κατανομή κονδυλίων κατά τομέα Για να εξασφαλιστεί ότι τα επίπεδα χρηματοδότησης που διατίθενται στις κύριες κατηγορίες εμπλεκομένων και δικαιούχων δεν θα μειωθούν κάτω από τα εγγυημένα επίπεδα που προβλέπουν τα προγράμματα διά βίου μάθησης, «Νεολαίας σε δράση» και Erasmus Mundus για την περίοδο 2007-2013, η εφαρμογή του προγράμματος δεν μπορεί να καταλήξει σε κατανομή στους κύριους τομείς της εκπαίδευσης που να είναι χαμηλότερη από τα εξής ποσοστά: – Τριτοβάθμια εκπαίδευση: 25% – Επαγγελματική εκπαίδευση και κατάρτιση και εκπαίδευση ενηλίκων: 17%, από το οποίο η εκπαίδευση ενηλίκων: 2% – Σχολική εκπαίδευση: 7% – Νεολαία: 7% 5. ΠΕΡΙΛΗΨΗ ΤΟΥ ΚΑΝΟΝΙΣΜΟΥ Ο κανονισμός περιλαμβάνει τις διατάξεις για ένα νέο ενιαίο πρόγραμμα που καλύπτει τους τομείς της εκπαίδευσης, της κατάρτισης, της νεολαίας και του αθλητισμού, το οποίο ονομάζεται «Erasmus για όλους». Αξιοποιώντας την ευρεία αναγνώριση του τομεακού προγράμματος Erasmus, το πρόγραμμα αποσκοπεί στην υποστήριξη όλων των τομέων της εκπαίδευσης (δηλαδή της τριτοβάθμιας εκπαίδευσης, της επαγγελματικής εκπαίδευσης και κατάρτισης και της εκπαίδευσης ενηλίκων, της σχολικής εκπαίδευσης και της νεολαίας), σε μια προοπτική διά βίου μάθησης. Το πρόγραμμα «Erasmus για όλους» εστιάζεται σε τρεις τύπους βασικών δράσεων: τη διακρατική και διεθνή μαθησιακή κινητικότητα των φοιτητών/σπουδαστών, των νέων, των εκπαιδευτικών και του προσωπικού· τη συνεργασία μεταξύ εκπαιδευτικών ιδρυμάτων για την καινοτομία και τις ορθές πρακτικές και τη συνεργασία με φορείς που δραστηριοποιούνται στον τομέα της νεολαίας και την υποστήριξη σε θεματολόγια πολιτικής, καθώς και την υποστήριξη της δημιουργίας ικανοτήτων στις τρίτες χώρες, συμπεριλαμβανομένων των χωρών της διεύρυνσης, με ιδιαίτερη έμφαση στις χώρες στις οποίες εφαρμόζεται η πολιτική γειτονίας και στον διεθνή πολιτικό διάλογο. Σύμφωνα με την ανακοίνωση για τον προϋπολογισμό για την «Ευρώπη 2020», στο πρόγραμμα «Erasmus για όλους» θα ενσωματωθούν τα υφιστάμενα διεθνή προγράμματα (Erasmus Mundus, Tempus, Edulink και Alfa) και προγράμματα συνεργασίας με βιομηχανικές χώρες. Για το σκοπό αυτό ο προϋπολογισμός του προγράμματος θα συμπληρωθεί με κονδύλια προερχόμενα από διάφορους εξωτερικούς μηχανισμούς συνεργασίας. Τα κονδύλια θα διατεθούν με βάση δύο πολυετείς χρηματοδοτήσεις για 4 και 3 έτη αντίστοιχα, ώστε να διασφαλιστεί η σταθερότητα και η προβλεψιμότητα. Αυτά τα κονδύλια πρέπει να αντανακλούν τις προτεραιότητες των εξωτερικών δράσεων της ΕΕ, συμπεριλαμβανομένων των στόχων της ανάπτυξης, κατά περίπτωση. Τα κονδύλια μπορούν να προσαρμοστούν σε περίπτωση απρόβλεπτων σοβαρών περιστάσεων ή σημαντικών πολιτικών αλλαγών, ώστε να αντικατοπτρίζουν τις σημαντικές αλλαγές στις προτεραιότητες της πολιτικής. Η αριστεία στη διδασκαλία και την έρευνα στις ευρωπαϊκές σπουδές καλύπτεται από ένα ειδικό άρθρο για την πρωτοβουλία «Jean Monnet». Ένα κεφάλαιο είναι αφιερωμένο στον αθλητισμό και εστιάζεται στην καταπολέμηση της φαρμακοδιέγερσης (ντόπινγκ), της βίας και του ρατσισμού και στηρίζει τις διακρατικές δραστηριότητες για την προώθηση της χρηστής διακυβέρνησης των αθλητικών οργανώσεων. Θεσπίστηκε ένα νέο χρηματοδοτικό μέσο – ο μηχανισμός εγγύησης δανείων – για να δοθεί η δυνατότητα στους φοιτητές να αποκτήσουν μεταπτυχιακό δίπλωμα (Master) σε άλλη ευρωπαϊκή χώρα. Σήμερα είναι δύσκολο να εξασφαλιστεί χρηματοδότηση για τις σπουδές αυτές, επειδή οι εθνικές επιχορηγήσεις και τα δάνεια συχνά δεν μπορούν να μεταφερθούν πέρα από τα εθνικά σύνορα ή δεν είναι διαθέσιμες για μεταπτυχιακές σπουδές, και τα δάνεια από ιδιωτικές τράπεζες έχουν απαγορευτικό κόστος. Για την αντιμετώπιση αυτών των προβλημάτων, η ΕΕ θα παρέχει μερική εγγύηση στα χρηματοπιστωτικά ιδρύματα (τράπεζες ή οργανισμούς χορήγησης φοιτητικών δανείων) τα οποία συμφωνούν να προσφέρουν δάνεια για μεταπτυχιακές σπουδές σε άλλες συμμετέχουσες χώρες με ευνοϊκούς όρους για τους φοιτητές/σπουδαστές. Η διαχείριση του προγράμματος θα γίνεται σύμφωνα με την αρχή της έμμεσης διαχείρισης. Την ευθύνη θα αναλάβουν από κοινού τα κράτη μέλη και η Επιτροπή. Στους εθνικούς οργανισμούς θα ανατεθεί το κύριο μέρος των κονδυλίων, τα περισσότερα από τα οποία θα κατανεμηθούν σε δράσεις κινητικότητας και συνεργασίας. Η Επιτροπή θα αναθέσει σε έναν εκτελεστικό οργανισμό τη διαχείριση μεγαλύτερων σχεδίων συνεργασίας, τη στήριξη των πολιτικών, το δίκτυο Eurydice, καθώς και τις δραστηριότητες Jean Monnet και τον αθλητισμό. Επομένως, η Επιτροπή ενδέχεται να χρησιμοποιήσει, βάσει ανάλυσης κόστους-ωφέλειας, τον υπάρχοντα εκτελεστικό οργανισμό για την εφαρμογή του προγράμματος «Erasmus για όλους» για την περίοδο 2014-2020, όπως προβλέπεται στον κανονισμό (ΕΚ) αριθ. 58/2003 του Συμβουλίου[3] , της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων. 2011/0371 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση του προγράμματος «ERASMUS ΓΙΑ ΟΛΟΥΣ» Το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 165 παράγραφος 4 και το άρθρο 166 παράγραφος 4, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[4], Έχοντας υπόψη τη γνώμη της Επιτροπής των Περιφερειών[5], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Στην ανακοίνωση της Επιτροπής της 29ης Ιουνίου 2011 με τίτλο: «Προϋπολογισμός για την Ευρώπη»[6] ζητείται ένα ενιαίο πρόγραμμα για την εκπαίδευση, την κατάρτιση, τη νεολαία και τον αθλητισμό, συμπεριλαμβανομένων των διεθνών πτυχών της τριτοβάθμιας εκπαίδευσης, με τη συνένωση του προγράμματος δράσης διά βίου μάθησης που θεσπίστηκε με την απόφαση αριθ. 1720/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006[7], του προγράμματος «Νεολαία σε δράση» που θεσπίστηκε με την απόφαση αριθ. 1719/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006[8], του προγράμματος δράσης Erasmus Mundus που θεσπίστηκε με την απόφαση αριθ. 1298/2008/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008[9], του προγράμματος ALFA III που θεσπίστηκε με τον κανονισμό (ΕΚ) αριθ. 1905/2006, της 18ης Δεκεμβρίου 2006[10], των προγραμμάτων TEMPUS και EDULINK, για να εξασφαλιστεί μεγαλύτερη αποτελεσματικότητα, πιο στοχευμένη στρατηγική και συνέργειες μεταξύ των διαφόρων πτυχών του ενιαίου προγράμματος που θα είναι δυνατόν να αξιοποιηθούν. Επιπλέον, ο αθλητισμός προτείνεται ως τμήμα αυτού του ενιαίου προγράμματος. (2) Οι εκθέσεις ενδιάμεσης αξιολόγησης των υφιστάμενων προγραμμάτων διά βίου μάθησης, «Νεολαία σε δράση» και Erasmus Mundus και η δημόσια διαβούλευση σχετικά με το μέλλον της δράσης της Ένωσης σε θέματα εκπαίδευσης, κατάρτισης και νεολαίας καθώς και της τριτοβάθμιας εκπαίδευσης, αποκάλυψαν μια έντονη και, από ορισμένες απόψεις, αυξανόμενη ανάγκη για συνέχιση της συνεργασίας και της κινητικότητας σε αυτούς τους τομείς σε ευρωπαϊκό επίπεδο. Στις εκθέσεις αξιολόγησης τονίστηκε η σημασία της δημιουργίας στενότερων δεσμών μεταξύ των προγραμμάτων της Ένωσης και των εξελίξεων της πολιτικής στον τομέα της εκπαίδευσης, της κατάρτισης και της νεολαίας, διατυπώθηκε η επιθυμία να συγκροτηθεί η δράση της Ένωσης κατά τρόπο ώστε να ανταποκρίνεται καλύτερα στο παράδειγμα της διά βίου μάθησης, και ζητήθηκε να υιοθετηθεί απλούστερη, πιο φιλική προς τον χρήστη και πιο ευέλικτη προσέγγιση για την εφαρμογή αυτής της δράσης καθώς και να τεθεί ένα τέλος στον κατακερματισμό των προγραμμάτων διεθνούς συνεργασίας στον τομέα της τριτοβάθμιας εκπαίδευσης. (3) Το γεγονός ότι στα κράτη μέλη και στις συμμετέχουσες τρίτες χώρες το ευρύ κοινό θεωρεί σε μεγάλο βαθμό το όνομα «Erasmus» συνώνυμο με την κινητικότητα των εκπαιδευομένων στην Ένωση συνηγορούν για την εκτενέστερη χρήση αυτού του ονόματος από τους κύριους τομείς εκπαίδευσης που καλύπτει το πρόγραμμα. (4) Από τη δημόσια διαβούλευση σχετικά με τις στρατηγικές επιλογές της Ένωσης για την εφαρμογή της νέας αρμοδιότητας της ΕΕ στον τομέα του αθλητισμού και την έκθεση αξιολόγησης των προπαρασκευαστικών δράσεων στον τομέα του αθλητισμού προέκυψαν χρήσιμα στοιχεία σχετικά με τους τομείς προτεραιότητας για τη δράση της Ένωσης και καταδείχθηκε η προστιθέμενη αξία που μπορεί να προσφέρει η Ένωση μέσω της υποστήριξης δραστηριοτήτων που αποσκοπούν στη δημιουργία, ανταλλαγή και διάδοση των εμπειριών και της γνώσης όσον αφορά διάφορα θέματα σχετικά με τον αθλητισμό σε ευρωπαϊκό επίπεδο. (5) Η ευρωπαϊκή στρατηγική για έξυπνη, διατηρήσιμη και χωρίς αποκλεισμούς ανάπτυξη (Ευρώπη 2020) ορίζει την αναπτυξιακή στρατηγικής της Ένωσης την επόμενη δεκαετία με σκοπό την υποστήριξη της έξυπνης, διατηρήσιμης και χωρίς αποκλεισμούς ανάπτυξης, θέτοντας πέντε φιλόδοξους στόχους που πρέπει να επιτευχθούν έως το 2020, ειδικότερα στον τομέα της εκπαίδευσης για να μειωθούν τα ποσοστά πρόωρης εγκατάλειψης του σχολείου κάτω από το 10% και να δοθεί η δυνατότητα τουλάχιστον στο 40% των ατόμων ηλικίας 30 έως 34 ετών να ολοκληρώσουν σπουδές τριτοβάθμιας εκπαίδευσης[11]. Αυτή η στρατηγική περιλαμβάνει επίσης τις εμβληματικές πρωτοβουλίες της, ιδίως την «Νεολαία σε κίνηση»[12] και την «Ατζέντα για νέες δεξιότητες και θέσεις εργασίας»[13]. (6) Το Συμβούλιο της Ευρωπαϊκής Ένωσης ζήτησε, στις 12 Μαΐου 2009, ένα στρατηγικό πλαίσιο για την ευρωπαϊκή συνεργασία στον τομέα της εκπαίδευσης και της κατάρτισης (ΕΚ 2020). Το πλαίσιο αυτό καθορίζει τέσσερις στρατηγικούς στόχους για να αντιμετωπιστούν τα εμπόδια για τη δημιουργία μιας Ευρώπης της γνώσης και για να γίνει η διά βίου μάθηση πραγματικότητα για όλους. (7) Σύμφωνα με τα άρθρα 8 και 10 της Συνθήκης για τη λειτουργία της Ευρωπαϊκής Ένωσης, καθώς και τα άρθρα 21 και 23 του Χάρτη των Θεμελιωδών Δικαιωμάτων, το πρόγραμμα προάγει την ισότητα μεταξύ ανδρών και γυναικών και επιδιώκει να καταπολεμήσει κάθε διάκριση λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. (8) Το πρόγραμμα θα πρέπει να έχει έντονη διεθνή διάσταση, ιδίως όσον αφορά την τριτοβάθμια εκπαίδευση, όχι μόνο για να βελτιωθεί η ποιότητα της ευρωπαϊκής τριτοβάθμιας εκπαίδευσης, στο πλαίσιο της επιδίωξης των γενικότερων στόχων του πλαισίου «ET2020», και η ελκυστικότητα της Ένωσης ως προορισμού σπουδών, αλλά και για την προώθηση της αμοιβαίας κατανόησης μεταξύ των ανθρώπων και τη συμβολή στη βιώσιμη ανάπτυξη της τριτοβάθμιας εκπαίδευσης στις τρίτες χώρες. (9) Το ανανεωμένο πλαίσιο συνεργασίας στον τομέα της νεολαίας (2010-2018)[14] πρέπει να αναγνωρίσει το γεγονός ότι όλοι οι νέοι αποτελούν κεφάλαιο για την κοινωνία και να υποστηρίξει το δικαίωμα των νέων να συμμετέχουν στην κατάρτιση πολιτικών που τους αφορούν, μέσω διαρκούς συγκροτημένου διαλόγου μεταξύ των υπευθύνων λήψης αποφάσεων, των νέων και των οργανώσεων της νεολαίας σε όλα τα επίπεδα. (10) Για την υποστήριξη της κινητικότητας, της δικαιοσύνης και της αριστείας στις σπουδές, η Ένωση πρέπει να θεσπίσει ευρωπαϊκό μηχανισμό εγγύησης δανείων ώστε να δώσει τη δυνατότητα στους φοιτητές/σπουδαστές, ανεξάρτητα από την κοινωνική τους προέλευση, να αποκτήσουν το μεταπτυχιακό τους δίπλωμα σε άλλη συμμετέχουσα χώρα. Αυτός ο μηχανισμός πρέπει να είναι διαθέσιμος στα χρηματοπιστωτικά ιδρύματα που συμφωνούν να χορηγούν δάνεια για μεταπτυχιακές σπουδές σε άλλες συμμετέχουσες χώρες με ευνοϊκούς όρους για τους φοιτητές. (11) Τα κράτη μέλη πρέπει να επιδιώξουν να θεσπίσουν όλα τα κατάλληλα μέτρα για την άρση των νομικών και διοικητικών εμποδίων για την ορθή λειτουργία του προγράμματος. Αυτό συνεπάγεται επίσης ότι οι θεωρήσεις για τους συμμετέχοντες πρέπει να χορηγούνται χωρίς καθυστερήσεις, ώστε να εξασφαλίζεται ότι οι συμμετέχοντες θα μπορούν να παρακολουθούν το σύνολο των μαθημάτων του προγράμματος σπουδών, κατάρτισης ή ανταλλαγών, και να αποφεύγονται οι ακυρώσεις δράσεων κινητικότητας και σχεδίων. Σύμφωνα με το άρθρο 19 της οδηγίας 2004/114/ΕΚ του Συμβουλίου, της 13ης Δεκεμβρίου 2004, σχετικά με τις προϋποθέσεις εισδοχής υπηκόων τρίτων χωρών με σκοπό τις σπουδές, την ανταλλαγή μαθητών, την άμισθη πρακτική άσκηση ή την εθελοντική υπηρεσία[15], τα κράτη μέλη ενθαρρύνονται να δημιουργούν ταχείς διαδικασίες εισδοχής. (12) Η ανακοίνωση με τίτλο «Στήριξη της οικονομικής ανάπτυξης και της απασχόλησης – ένα θεματολόγιο για τον εκσυγχρονισμό των συστημάτων τριτοβάθμιας εκπαίδευσης της Ευρώπης» περιλαμβάνει ένα πλαίσιο μέσα στο οποίο η Ευρωπαϊκή Ένωση, τα κράτη μέλη και τα ιδρύματα τριτοβάθμιας εκπαίδευσης μπορούν να συνεργαστούν για να αυξηθεί ο αριθμός των αποφοίτων, να βελτιωθεί η ποιότητα της εκπαίδευσης και να μεγιστοποιηθεί η συμβολή της τριτοβάθμιας εκπαίδευσης και της έρευνας για να βοηθηθούν οι οικονομίες και οι κοινωνίες μας να βγουν ισχυρότερες από την κρίση. (13) Η διακήρυξη της Μπολόνιας, την οποία υπέγραψαν οι υπουργοί Παιδείας 29 ευρωπαϊκών χωρών στις 19 Ιουνίου 1999, θέσπισε διακυβερνητική διαδικασία που αποσκοπεί στη δημιουργία ενός «ευρωπαϊκού χώρου τριτοβάθμιας εκπαίδευσης», που απαιτεί στήριξη σε επίπεδο Ένωσης. (14) Η ανανεωμένη διαδικασία της Κοπεγχάγης (2011-2020) όρισε ένα φιλόδοξο και συνολικό όραμα για την πολιτική επαγγελματικής εκπαίδευσης και κατάρτισης στην Ευρώπη και ζήτησε να υποστηριχθούν από τα προγράμματα της Ένωσης στον τομέα της εκπαίδευσης οι συμφωνηθείσες προτεραιότητες, συμπεριλαμβανομένης της διεθνούς κινητικότητας και των μεταρρυθμίσεων που εφαρμόζονται από τα κράτη μέλη. (15) Είναι αναγκαίο να ενισχυθεί η ένταση και ο όγκος της ευρωπαϊκής συνεργασίας μεταξύ σχολείων και της κινητικότητας του σχολικού προσωπικού και εκπαιδευομένων, προκειμένου να τηρηθούν οι προτεραιότητες που ορίζονται στην ατζέντα για την ευρωπαϊκή συνεργασία στον σχολικό τομέα για τον 21ο αιώνα[16], δηλαδή να βελτιωθεί η ποιότητα της σχολικής εκπαίδευσης στην Ένωση στον τομέα της ανάπτυξης των ικανοτήτων και προκειμένου να βελτιωθεί η ισότητα και η ένταξη στο πλαίσιο των σχολικών συστημάτων και ιδρυμάτων, καθώς και να ενισχυθεί το επάγγελμα του εκπαιδευτικού και της διεύθυνσης σχολείων[17]. Σε αυτό το πλαίσιο θα πρέπει να δοθεί ιδιαίτερη σημασία στους στρατηγικούς στόχους για τη μείωση της πρόωρης εγκατάλειψης του σχολείου, τη βελτίωση της απόδοσης στις βασικές δεξιότητες, τη βελτίωση της συμμετοχής και της ποιότητας της προσχολικής εκπαίδευσης και φροντίδας[18], καθώς και στους στόχους για την ενίσχυση των επαγγελματικών ικανοτήτων των εκπαιδευτικών και των διευθυντών σχολείων[19], και τη βελτίωση των εκπαιδευτικών ευκαιριών των παιδιών που προέρχονται από οικογένεια μεταναστών και εκείνων από κοινωνικοοικονομικά μειονεκτικό περιβάλλον[20]. (16) Το ανανεωμένο ευρωπαϊκό θεματολόγιο για την εκπαίδευση των ενηλίκων που περιλαμβάνεται στο ψήφισμα του Συμβουλίου της [….][21] ,αποσκοπεί στην ανάπτυξη και διεύρυνση των δεξιοτήτων και ικανοτήτων του συνόλου των ενηλίκων σε όλη τη διάρκεια της ζωής τους, και αποδίδει ιδιαίτερη προσοχή στη βελτίωση της παροχής εκπαίδευσης για τον μεγάλο αριθμό Ευρωπαίων με ανεπαρκείς δεξιότητες, τους οποίους στοχεύει η στρατηγική «Ευρώπη 2020». (17) Η δράση του ευρωπαϊκού φόρουμ νεολαίας, των εθνικών κέντρων ακαδημαϊκής αναγνώρισης (NARIC), των δικτύων Eurydice, Euroguidance και Eurodesk, καθώς και η δράση των εθνικών υπηρεσιών υποστήριξης της ηλεκτρονικής αδελφοποίησης, των εθνικών κέντρων Europass και των εθνικών γραφείων ενημέρωσης στις χώρες στις οποίες εφαρμόζεται η πολιτική γειτονίας είναι σημαντική για την υλοποίηση των στόχων του προγράμματος, κυρίως μέσω της τακτικής παροχής επικαιροποιημένων πληροφοριών όσον αφορά τους διάφορους τομείς της δραστηριότητάς τους και της γνωστοποίησης των αποτελεσμάτων του προγράμματος στην Ένωση και στις συμμετέχουσες τρίτες χώρες. (18) Η συνεργασία μεταξύ του προγράμματος και διεθνών οργανισμών στον τομέα της εκπαίδευσης, της κατάρτισης, της νεολαίας και του αθλητισμού, ειδικότερα με το Συμβούλιο της Ευρώπης, πρέπει να ενισχυθεί. (19) Το πρόγραμμα πρέπει να συμβάλει στην προώθηση της αριστείας στις σπουδές για την ευρωπαϊκή ενοποίηση παγκοσμίως και πρέπει ιδίως να υποστηρίζει τα ιδρύματα που έχουν ευρωπαϊκή δομή διακυβέρνησης, καλύπτουν όλο το φάσμα των τομέων πολιτικής που ενδιαφέρουν την Ένωση, είναι μη κερδοσκοπικές οργανώσεις και απονέμουν αναγνωρισμένους ακαδημαϊκούς τίτλους. (20) Η ανακοίνωση της Επιτροπής σχετικά με την «Ανάπτυξη της ευρωπαϊκής διάστασης στον αθλητισμό»[22] , της 18ης Ιανουαρίου 2011, αναφέρει τις απόψεις της Επιτροπής για τη δράση της Ένωσης στον τομέα του αθλητισμού μετά την έναρξη ισχύος της Συνθήκης της Λισαβόνας και προτείνει κατάλογο συγκεκριμένων δράσεων για την Επιτροπή και τα κράτη μέλη σε τρία μεγάλα κεφάλαια: ο κοινωνικός ρόλος του αθλητισμού, η οικονομική διάσταση του αθλητισμού και η οργάνωση του αθλητισμού. (21) Η βελτίωση της διαφάνειας των επαγγελματικών προσόντων και ικανοτήτων και η αύξηση της αποδοχής των μέσων της Ένωσης θα διευκολύνουν την κινητικότητα σε ολόκληρη την Ευρώπη για σκοπούς διά βίου μάθησης και, κατά συνέπεια, θα συμβάλουν στην ανάπτυξη της εκπαίδευσης και κατάρτισης υψηλής ποιότητας και θα διευκολύνουν την κινητικότητα για επαγγελματικούς σκοπούς μεταξύ χωρών και μεταξύ διαφόρων κλάδων. Η δυνατότητα πρόσβασης των νεαρών φοιτητών/σπουδαστών (συμπεριλαμβανομένων των σπουδαστών επαγγελματικής εκπαίδευσης και κατάρτισης) στις μεθόδους, τις πρακτικές και τις τεχνολογίες που χρησιμοποιούνται σε άλλες χώρες θα βοηθήσει να βελτιώσουν την απασχολησιμότητά τους σε μια παγκοσμιοποιημένη οικονομία: αυτό μπορεί επίσης να συμβάλει στην αύξηση της ελκυστικότητας των θέσεων απασχόλησης οι οποίες, με βάση τα χαρακτηριστικά τους, μπορούν να διατεθούν στη διεθνή αγορά εργασίας. (22) Για τον σκοπό αυτό, συνιστάται να επεκταθεί η χρήση του ενιαίου πλαισίου για τη διαφάνεια των επαγγελματικών προσόντων και ικανοτήτων (Europass), δυνάμει της απόφασης αριθ. 2241/2004/ΕΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 2004[23], του ευρωπαϊκού πλαισίου επαγγελματικών προσόντων, δυνάμει της σύστασης του Ευρωπαϊκού Κοινοβουλίου και του Συμβουλίου της 23ης Απριλίου 2008[24], του ευρωπαϊκού συστήματος ακαδημαϊκών μονάδων για την επαγγελματική εκπαίδευση και κατάρτιση (ECVET), δυνάμει της σύστασης του Ευρωπαϊκού Κοινοβουλίου και του Συμβουλίου της 18ης Ιουνίου 2009[25] και του ευρωπαϊκού συστήματος μεταφοράς διδακτικών μονάδων (ECTS). (23) Για να εξασφαλιστεί επαρκής ενημέρωση του ευρέος κοινού και ισχυρότερες συνέργειες μεταξύ των επικοινωνιακών δραστηριοτήτων που αναλαμβάνονται με πρωτοβουλία της Επιτροπής, οι πόροι που διατίθενται για ενέργειες επικοινωνιακής προβολής στο πλαίσιο του παρόντος κανονισμού συμβάλλουν επίσης στην κάλυψη της εταιρικής προβολής των πολιτικών προτεραιοτήτων της Ευρωπαϊκής Ένωσης στον βαθμό που αυτές συνδέονται με τους γενικούς στόχους του παρόντος κανονισμού. (24) Είναι αναγκαίο να εξασφαλιστεί η ευρωπαϊκή προστιθέμενη αξία όλων των δράσεων που διεξάγονται στο πλαίσιο του προγράμματος καθώς και η συμπληρωματικότητα με τις δραστηριότητες των κρατών μελών σύμφωνα με το άρθρο 167 παράγραφος 4 της Συνθήκης για τη λειτουργία της Ευρωπαϊκής Ένωσης και άλλες δραστηριότητες, ιδίως στον τομέα του πολιτισμού, της έρευνας, της βιομηχανικής πολιτικής και της πολιτικής της συνοχής, της πολιτικής της διεύρυνσης και των εξωτερικών σχέσεων. (25) Η αποτελεσματική διαχείριση της απόδοσης, συμπεριλαμβανομένης της αξιολόγησης και της παρακολούθησης, απαιτεί ανάπτυξη ειδικών δεικτών απόδοσης οι οποίοι μπορούν να μετρηθούν με το πέρασμα του χρόνου, είναι ρεαλιστικοί αλλά και αντανακλούν τη λογική της παρέμβασης και είναι σχετικοί με την κατάλληλη ιεράρχηση των στόχων και των δραστηριοτήτων. (26) Ο παρών κανονισμός ορίζει, για ολόκληρη τη διάρκεια του προγράμματος, ένα χρηματοδοτικό κονδύλιο το οποίο αποτελεί την προνομιακή αναφορά, κατά την έννοια του σημείου (17) της διοργανικής συμφωνίας της XX/YY/201Z μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική συνεργασία και τη χρηστή δημοσιονομική διαχείριση, για την αρμόδια για τον προϋπολογισμό αρχή κατά την ετήσια διαδικασία του προϋπολογισμού. (27) Πρέπει να θεσπιστούν κριτήρια απόδοσης στα οποία θα βασιστεί η κατανομή του προϋπολογισμού στα κράτη μέλη για τις δράσεις τις οποίες διαχειρίζονται οι εθνικοί οργανισμοί. (28) Οι υποψήφιες χώρες για προσχώρηση στην Ένωση και οι χώρες ΕΖΕΣ που είναι μέλη του ΕΟΧ μπορούν να συμμετάσχουν στα προγράμματα της Ένωσης με βάση τις συμφωνίες πλαίσια, τις αποφάσεις του Συμβουλίου Σύνδεσης ή παρόμοιες συμφωνίες. (29) Η Ελβετική Συνομοσπονδία μπορεί να συμμετάσχει στα προγράμματα της Ένωσης σύμφωνα με τη συμφωνία η οποία θα υπογραφεί μεταξύ της Ένωσης και της εν λόγω χώρας. (30) Η Ευρωπαϊκή Επιτροπή και η Ύπατη Εκπρόσωπος της Ευρωπαϊκής Ένωσης για θέματα εξωτερικής πολιτικής και πολιτικής ασφάλειας, στην κοινή ανακοίνωσή τους για «Μια νέα απάντηση σε μια γειτονιά που αλλάζει»[26] περιέγραψαν, μεταξύ άλλων, το στόχο να διευκολυνθεί περαιτέρω η συμμετοχή των χωρών στις οποίες εφαρμόζεται η πολιτική γειτονίας στις δράσεις της Ένωσης για την κινητικότητα και τη δημιουργία ικανοτήτων στην τριτοβάθμια εκπαίδευση και το άνοιγμα του μελλοντικού εκπαιδευτικού προγράμματος στις χώρες στις οποίες εφαρμόζεται η πολιτική γειτονίας. (31) Τα οικονομικά συμφέροντα της Ευρωπαϊκής Ένωσης πρέπει να προστατευθούν μέσω αναλογικών μέτρων που να καλύπτουν ολόκληρο τον κύκλο δαπανών, συμπεριλαμβανομένης της πρόληψης, του εντοπισμού και της διερεύνησης των παρατυπιών και της ανάκτησης των κονδυλίων που απωλέσθηκαν, καταβλήθηκαν αχρεωστήτως ή δεν χρησιμοποιήθηκαν σωστά, και, όπου ενδείκνυται, μέσω κυρώσεων. Ενώ η ανάγκη χρηματοδότησης για την εξωτερική βοήθεια της Ένωσης αυξάνεται, η οικονομική και δημοσιονομική κατάσταση της Ένωσης περιορίζει τους διαθέσιμους πόρους γι’ αυτή τη βοήθεια. Η Επιτροπή θα πρέπει επομένως να επιδιώξει την πιο αποτελεσματική χρήση των διαθέσιμων πόρων, ιδίως μέσω της χρήσης χρηματοδοτικών μέσων με πολλαπλασιαστικά αποτελέσματα. (32) Στην ανακοίνωση της Επιτροπής της 29ης Ιουνίου 2011 με τίτλο: Προϋπολογισμός για την «Ευρώπη 2020», η Επιτροπή υπογράμμισε τη δέσμευσή της να απλοποιήσει τη χρηματοδότηση της Ένωσης. Η δημιουργία ενός ενιαίου προγράμματος για την εκπαίδευση, την κατάρτιση, τη νεολαία και τον αθλητισμό πρέπει να προβλέπει σημαντική απλούστευση, εξορθολογισμό και συνέργειες στο πλαίσιο της διαχείρισης του προγράμματος. Η εφαρμογή πρέπει να απλουστευθεί περαιτέρω με τη χρήση κατ’ αποκοπή ποσού, κόστος μονάδας ή χρηματοδότησης βάσει κατ’ αποκοπή ποσών, καθώς και με τη μείωση των τυπικών απαιτήσεων για τους δικαιούχους και τα κράτη μέλη. (33) Για να εξασφαλιστεί ταχεία ανταπόκριση στις μεταβαλλόμενες ανάγκες σε όλη τη διάρκεια του προγράμματος, η εξουσία έκδοσης νομικών πράξεων σύμφωνα με το άρθρων 290 της Συνθήκης για τη λειτουργία της Ευρωπαϊκής Ένωσης πρέπει να ανατεθεί στην Επιτροπή όσον αφορά διατάξεις σχετικά με τα κριτήρια απόδοσης και τις δράσεις που διαχειρίζονται οι εθνικοί οργανισμοί. Είναι πολύ σημαντικό να διεξάγει η Επιτροπή τις κατάλληλες διαβουλεύσεις, και σε επίπεδο εμπειρογνωμόνων, κατά τις προπαρασκευαστικές εργασίες της. Η Επιτροπή οφείλει να διασφαλίζει, κατά την προετοιμασία και σύνταξη των κατ’ εξουσιοδότηση πράξεων, την ταυτόχρονη, έγκαιρη και απαραίτητη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. (34) Για να επιτευχθούν ενιαίοι όροι για την εφαρμογή του παρόντος κανονισμού, πρέπει να μεταβιβαστούν εκτελεστικές αρμοδιότητες στην Επιτροπή. (35) Οι εκτελεστικές αρμοδιότητες σχετικά με το πρόγραμμα εργασίας πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τον καθορισμό κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[27]. (36) Κρίνεται σκόπιμο να εξασφαλιστεί η ορθή λήξη του προγράμματος, ιδίως όσον αφορά τη συνέχιση των πολυετών ρυθμίσεων για τη διαχείρισή του, όπως η χρηματοδότηση της τεχνικής και διοικητικής υποστήριξης. Από την 1η Ιανουαρίου 2014, η τεχνική και διοικητική υποστήριξη θα πρέπει να εξασφαλίσουν, εάν κριθεί αναγκαίο, τη διαχείριση δράσεων που δεν έχουν ακόμη οριστικοποιηθεί στο πλαίσιο των προγενέστερων προγραμμάτων έως το τέλος του 2013, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ Ι Γενικές διατάξεις Άρθρο 1 Πεδίο εφαρμογής του προγράμματος 1. Ο παρών κανονισμός θεσπίζει πρόγραμμα για δράση της Ένωσης στον τομέα της εκπαίδευσης, της κατάρτισης, της νεολαίας και του αθλητισμού, το οποίο ονομάζεται «Erasmus για όλους» (εφεξής «το πρόγραμμα»). 2. Το πρόγραμμα εφαρμόζεται για την περίοδο από την 1η Ιανουαρίου 2014 έως τις 31 Δεκεμβρίου 2020. 3. Το πρόγραμμα καλύπτει όλα τα επίπεδα της εκπαίδευσης, σε μια προοπτική διά βίου μάθησης, ιδίως την τριτοβάθμια εκπαίδευση, την επαγγελματική εκπαίδευση και κατάρτιση και την εκπαίδευση ενηλίκων, τη σχολική εκπαίδευση και τη νεολαία. 4. Το πρόγραμμα έχει διεθνή διάσταση σύμφωνα με το άρθρο 21 της Συνθήκης για την Ευρωπαϊκή Ένωση και θα υποστηρίζει επίσης δραστηριότητες στον τομέα του αθλητισμού. Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1. «διά βίου μάθηση»: όλα τα είδη γενικής εκπαίδευσης, επαγγελματικής εκπαίδευσης και κατάρτισης, μη τυπικής εκπαίδευσης και άτυπης μάθησης που πραγματοποιούνται σε όλη τη διάρκεια του βίου και έχουν ως αποτέλεσμα τη βελτίωση των γνώσεων, των δεξιοτήτων και των ικανοτήτων σε μια προσωπική προοπτική, προοπτική του πολίτη, κοινωνική προοπτική και/ή προοπτική σχετική με την απασχόληση, συμπεριλαμβανομένης της παροχής υπηρεσιών προσανατολισμού και συμβουλευτικής· 2. «μη τυπικό πλαίσιο»: μαθησιακό πλαίσιο το οποίο συχνά είναι προγραμματισμένο και οργανωμένο συχνά αλλά δεν αποτελεί μέρος του τυπικού συστήματος εκπαίδευσης και κατάρτισης· 3. «μαθησιακή κινητικότητα»: η μετάβαση σε άλλη χώρα εκτός της χώρας μόνιμης κατοικίας, με σκοπό την πραγματοποίηση σπουδών, κατάρτισης ή άλλης μαθησιακής δραστηριότητας, συμπεριλαμβανομένης της πρακτικής άσκησης και της μη τυπικής μάθησης, ή τη διδασκαλία ή τη συμμετοχή σε διακρατικές δραστηριότητες επαγγελματικής εξέλιξης. Μπορεί να περιλαμβάνει προπαρασκευαστική κατάρτιση στη γλώσσα της χώρας υποδοχής. Η μαθησιακή κινητικότητα καλύπτει επίσης τις ανταλλαγές νέων και τις διακρατικές δραστηριότητες επαγγελματικής εξέλιξης στις οποίες συμμετέχουν εργαζόμενοι νέοι· 4. «συνεργασία για καινοτομία και ορθές πρακτικές»: σχέδια διακρατικής συνεργασίας στα οποία συμμετέχουν οργανώσεις που δραστηριοποιούνται στους τομείς της εκπαίδευσης, της κατάρτισης και/ή της νεολαίας και μπορεί να περιλαμβάνουν άλλες οργανώσεις· 5. «υποστήριξη για πολιτικές μεταρρυθμίσεις»: κάθε είδος δραστηριότητας που αποσκοπεί στην υποστήριξη και διευκόλυνση του εκσυγχρονισμού των συστημάτων εκπαίδευσης και κατάρτισης μέσω της διαδικασίας συνεργασίας σε θέματα πολιτικής μεταξύ των κρατών μελών, ιδίως των ανοιχτών μεθόδων συντονισμού· 6. «εικονική κινητικότητα»: σύνολο δραστηριοτήτων που βασίζονται σε τεχνολογίες της πληροφορίας και των επικοινωνιών, που διοργανώνονται σε θεσμικό επίπεδο και καθιστούν δυνατές ή διευκολύνουν τις διεθνείς εμπειρίες συνεργασίας σε σχέση με τη διδασκαλία και/ή τη μάθηση· 7. «προσωπικό»: άτομα τα οποία, είτε σε επαγγελματική είτε σε εθελοντική βάση, ασχολούνται με την εκπαίδευση, την κατάρτιση ή τη μη τυπική εκπαίδευση των νέων. Μπορεί να περιλαμβάνει εκπαιδευτικούς, εκπαιδευτές, διευθυντές σχολείων, εργαζόμενους νέους και μη εκπαιδευτικό προσωπικό· 8. «εργαζόμενος νέος»: επαγγελματίας ή εθελοντής που συμμετέχει σε μη τυπική μάθηση· 9. «νέοι»: άτομα ηλικίας από δεκατριών έως τριάντα ετών· 10. «ίδρυμα τριτοβάθμιας εκπαίδευσης»: α) κάθε είδος ιδρύματος τριτοβάθμιας εκπαίδευσης, σύμφωνα με την εθνική νομοθεσία ή πρακτική, το οποίο απονέμει αναγνωρισμένα πτυχία ή άλλους αναγνωρισμένους τίτλους τριτοβάθμιου επιπέδου, όποια και αν είναι η ονομασία των ιδρυμάτων αυτών· β) κάθε ίδρυμα, σύμφωνα με την εθνική νομοθεσία ή πρακτική, το οποίο παρέχει επαγγελματική εκπαίδευση ή κατάρτιση σε τριτοβάθμιο επίπεδο· 11. «σχολείο»: όλα τα είδη ιδρυμάτων που παρέχουν γενική (προσχολική, πρωτοβάθμια ή δευτεροβάθμια), επαγγελματική και τεχνική εκπαίδευση· 12. «ακαδημαϊκό ίδρυμα»: κάθε εκπαιδευτικό ίδρυμα που προορίζεται για εκπαίδευση και έρευνα· 13. «επαγγελματική κατάρτιση»: κάθε μορφή αρχικής επαγγελματικής εκπαίδευσης ή κατάρτισης, στην οποία περιλαμβάνεται η τεχνική και επαγγελματική διδασκαλία και μαθητεία, που συμβάλλει στην απόκτηση επαγγελματικών προσόντων αναγνωρισμένων από τις αρμόδιες αρχές του κράτους μέλους στο οποίο χορηγούνται, καθώς και συνεχής επαγγελματική εκπαίδευση ή κατάρτιση που παρακολουθεί ένα πρόσωπο κατά τη διάρκεια της ενεργού επαγγελματικής ζωής του· 14. «εκπαίδευση ενηλίκων»: όλες οι μορφές μη επαγγελματικής εκπαίδευσης ενηλίκων, που μπορεί να έχει τυπικό, μη τυπικό ή άτυπο χαρακτήρα. 15. «κοινά πτυχία»: ένα ολοκληρωμένο πρόγραμμα σπουδών το οποίο προσφέρεται από τουλάχιστον δύο ιδρύματα τριτοβάθμιας εκπαίδευσης και καταλήγει σε ενιαίο τίτλο σπουδών τον οποίο εκδίδουν και υπογράφουν από κοινού όλα τα συμμετέχοντα ιδρύματα και ο οποίος αναγνωρίζεται επίσημα στις χώρες όπου βρίσκονται τα συμμετέχοντα ιδρύματα· 16. «διπλό πτυχίο/πολλαπλό πτυχίο»: πρόγραμμα σπουδών που προσφέρεται από τουλάχιστον δύο (διπλό) ή περισσότερα (πολλαπλό) ιδρύματα τριτοβάθμιας εκπαίδευσης, ενώ ο φοιτητής/σπουδαστής λαμβάνει μετά την ολοκλήρωση των σπουδών χωριστό τίτλο σπουδών από το καθένα από τα συμμετέχοντα ιδρύματα· 17. «δραστηριότητα νέων»: μια εξωσχολική δραστηριότητα (όπως ανταλλαγή νέων, εθελοντισμός) που πραγματοποιείται από έναν νέο, είτε ατομικά είτε ομαδικά, και βασίζεται σε μη τυπική προσέγγιση της μάθησης· 18. «σύμπραξη»: συμφωνία μεταξύ μιας ομάδας ιδρυμάτων ή οργανώσεων σε διάφορα κράτη μέλη για την πραγματοποίηση κοινών ευρωπαϊκών δραστηριοτήτων στον τομέα της εκπαίδευσης, της κατάρτισης και της νεολαίας ή για τη δημιουργία τυπικού ή άτυπου δικτύου σε ένα σχετικό πεδίο. Όσον αφορά τον αθλητισμό, πρόκειται για μια συμφωνία με ένα ή περισσότερα τρίτα μέρη, όπως επαγγελματικές αθλητικές οργανώσεις ή χορηγούς σε διάφορα κράτη μέλη, για την προσέλκυση πρόσθετων πηγών υποστήριξης για την επίτευξη των επιδιωκόμενων αποτελεσμάτων του προγράμματος· 19. «επιχείρηση»: κάθε είδος επιχείρησης που αναπτύσσει οικονομική δραστηριότητα στον δημόσιο ή τον ιδιωτικό τομέα ανεξάρτητα από το μέγεθός της, το νομικό της καθεστώς ή τον οικονομικό τομέα στον οποίο δραστηριοποιείται, συμπεριλαμβανομένης της κοινωνικής οικονομίας· 20. «δεξιότητες»: η ικανότητα εφαρμογής γνώσεων και αξιοποίησης της τεχνογνωσίας για την εκτέλεση εργασιών και την επίλυση προβλημάτων· 21. «ικανότητα»: η αποδεδειγμένη δυνατότητα αξιοποίησης γνώσεων, δεξιοτήτων και συμπεριφορών με τρόπο υπεύθυνο και αυτόνομο σε μαθησιακά, κοινωνικά και επαγγελματικά περιβάλλοντα· 22. «βασικές ικανότητες»: σύνολο βασικών γνώσεων, δεξιοτήτων και συμπεριφορών που χρειάζονται όλα τα άτομα για προσωπική ολοκλήρωση και ανέλιξη, ενεργή συμμετοχή στα κοινά, κοινωνική ένταξη και απασχόληση· 23. «αποτελέσματα»: κάθε στοιχείο, γνώση και πληροφορία, ανεξάρτητα από τη μορφή και τη φύση τους,, είτε είναι δυνατόν να προστατευθούν είτε όχι, τα οποία παράγονται στο πλαίσιο της δράσης, καθώς και όλα τα αντίστοιχα δικαιώματα, συμπεριλαμβανομένων των δικαιωμάτων διανοητικής ιδιοκτησίας· 24. «διάδοση των αποτελεσμάτων»: η δημοσιοποίηση των αποτελεσμάτων του προγράμματος και των προκατόχων του, με όλα τα κατάλληλα μέσα, έτσι ώστε να εξασφαλιστεί ότι τα αποτελέσματα αναγνωρίζονται, επιδεικνύονται και εφαρμόζονται κατάλληλα σε ευρεία κλίμακα· 25. «ανοιχτή μέθοδος συντονισμού»: διακυβερνητική μέθοδος που προβλέπει ένα πλαίσιο συνεργασίας μεταξύ των κρατών μελών, των οποίων οι εθνικές πολιτικές μπορούν κατά τον τρόπο αυτό να προσανατολιστούν προς ορισμένους κοινούς στόχους. Στο πλαίσιο του παρόντος προγράμματος η ΑΜΣ εφαρμόζεται στην εκπαίδευση, την κατάρτιση και τη νεολαία· 26. «μέσα διαφάνειας της ΕΕ»: μέσα που βοηθούν τους ενδιαφερόμενους να κατανοήσουν, να εκτιμήσουν και ενδεχομένως να αναγνωρίσουν τα μαθησιακά αποτελέσματα και τα προσόντα σε ολόκληρη την Ένωση· 27. «χώρες στις οποίες εφαρμόζεται η πολιτική γειτονίας»: οι χώρες και τα εδάφη που περιλαμβάνονται στο παράρτημα του κανονισμού XX/2012 του Ευρωπαϊκού Κοινοβουλίου και του Συμβουλίου, της X YY 2012[28] για τη θέσπιση του ευρωπαϊκού μηχανισμού γειτονίας: Αλγερία, Αρμενία, Αζερμπαϊτζάν, Λευκορωσία, Αίγυπτος, Γεωργία, Ισραήλ, Ιορδανία, Λίβανος, Λιβύη, Μολδαβία, Μαρόκο, Κατεχόμενα Παλαιστινιακά Εδάφη, Συρία, Τυνησία και Ουκρανία. Επιπλέον, όσον αφορά τις δραστηριότητες που υποστηρίζονται στον τομέα της νεολαίας, η Ρωσία θεωρείται επίσης χώρα στην οποία εφαρμόζεται η πολιτική γειτονίας· 28. «διπλή σταδιοδρομία»: ο συνδυασμός αθλητικής κατάρτισης υψηλού επιπέδου με γενική εκπαίδευση ή εργασία. Άρθρο 3 Ευρωπαϊκή προστιθέμενη αξία 1. Το πρόγραμμα υποστηρίζει μόνο εκείνες τις δράσεις και δραστηριότητες με πιθανή ευρωπαϊκή προστιθέμενη αξία και συμβολή στην επίτευξη του γενικού στόχου που ορίζεται στο άρθρο 4. 2. Η ευρωπαϊκή προστιθέμενη αξία των δράσεων και των δραστηριοτήτων του προγράμματος εξασφαλίζεται ιδίως μέσω: α) του διακρατικού χαρακτήρα τους, και κυρίως της διακρατικής κινητικότητας και συνεργασία με σκοπό μακροπρόθεσμο συστημικό αντίκτυπο· β) της συμπληρωματικότητας και της συνέργειάς τους με άλλα προγράμματα και πολιτικές σε εθνικό, διεθνές και ενωσιακό επίπεδο, πράγμα που επιτρέπει να επιτευχθούν σημαντικές οικονομίες κλίμακας και να δημιουργηθεί κρίσιμη μάζα· γ) της συμβολής τους στην αποτελεσματική χρήση των μέσων της Ένωσης για την αναγνώριση των προσόντων και για τη διαφάνεια. Άρθρο 4 Γενικός στόχος του προγράμματος 1. Σκοπός του προγράμματος είναι να συμβάλει στην επίτευξη των στόχων της στρατηγικής «Ευρώπη 2020» και του στρατηγικού πλαισίου για την εκπαίδευση και την επαγγελματική κατάρτιση 2020 (EΚ 2020), συμπεριλαμβανομένων των αντίστοιχων στόχων αναφοράς που καθορίστηκαν στα εν λόγω μέσα, στο ανανεωμένο πλαίσιο ευρωπαϊκής συνεργασίας στον τομέα της νεολαίας (2010-2018), στη βιώσιμη ανάπτυξη των τρίτων χωρών στον τομέα της τριτοβάθμιας εκπαίδευσης και στην ανάπτυξη της ευρωπαϊκής διάστασης στον αθλητισμό. 2. Αποσκοπεί ειδικότερα να συμβάλει στην επίτευξη των ακόλουθων πρωταρχικών στόχων της στρατηγικής «Ευρώπη 2020»: α) μείωση των ποσοστών πρόωρης εγκατάλειψης του σχολείου· β) αύξηση του ποσοστού των ατόμων ηλικίας 30 έως 34 ετών τα οποία έχουν ολοκληρώσει σπουδές τριτοβάθμιας εκπαίδευσης. ΚΕΦΑΛΑΙΟ ΙΙ Εκπαίδευση, κατάρτιση και νεολαία Άρθρο 5 Ειδικοί στόχοι Το πρόγραμμα επιδιώκει τους ακόλουθους ειδικούς στόχους στους τομείς της εκπαίδευσης, της κατάρτισης και της νεολαίας: α) βελτίωση του επιπέδου των βασικών ικανοτήτων και δεξιοτήτων όσον αφορά κυρίως τη σημασία τους για την αγορά εργασίας και την κοινωνία, καθώς και τη συμμετοχή των νέων στη δημοκρατική ζωή στην Ευρώπη, ιδίως μέσω αυξημένων ευκαιριών μαθησιακής κινητικότητας για νέους, εκπαιδευόμενους, προσωπικό και εργαζόμενους νέους, και μέσω της ενίσχυσης της συνεργασίας μεταξύ των τομέων της εκπαίδευσης, της νεολαίας και των παραγόντων της αγοράς εργασίας· – σχετικοί δείκτες: – ποσοστό των συμμετεχόντων οι οποίοι αύξησαν τις βασικές ικανότητες και/ή δεξιότητές τους που είναι χρήσιμες για την απασχολησιμότητά τους· – ποσοστό των συμμετεχόντων νέων που δηλώνουν ότι είναι καλύτερα προετοιμασμένοι για να συμμετάσχουν στην κοινωνική και την πολιτική ζωή· β) βελτίωση της ποιότητας, προαγωγή της αριστείας στην καινοτομία και της διεθνοποίησης στο επίπεδο των εκπαιδευτικών ιδρυμάτων, καθώς και στις δραστηριότητες για νέους, κυρίως μέσω της ενίσχυσης της διακρατικής συνεργασίας μεταξύ των παρόχων υπηρεσιών εκπαίδευσης και κατάρτισης/οργανώσεων νεολαίας και άλλων εμπλεκόμενων μερών· – σχετικός δείκτης: ποσοστό των οργανώσεων οι οποίες συμμετείχαν στο πρόγραμμα και ανέπτυξαν/υιοθέτησαν καινοτόμες μεθόδους· γ) προώθηση της δημιουργίας ενός ευρωπαϊκού χώρου διά βίου μάθησης, έναρξη πολιτικών μεταρρυθμίσεων σε εθνικό επίπεδο, υποστήριξη του εκσυγχρονισμού των συστημάτων εκπαίδευσης και κατάρτισης, συμπεριλαμβανομένης της μη τυπικής μάθησης, και υποστήριξη της ευρωπαϊκής συνεργασίας στον τομέα της νεολαίας, κυρίως μέσω της ενίσχυσης της συνεργασίας σε θέματα πολιτικής, της καλύτερης χρήσης των μέσων αναγνώρισης και διαφάνειας και της διάδοσης ορθών πρακτικών· – σχετικός δείκτης: αριθμός κρατών μελών που χρησιμοποιούν τα αποτελέσματα των ανοιχτών μεθόδων συντονισμού για την ανάπτυξη της εθνικής τους πολιτικής δ) ενίσχυση της διεθνούς διάστασης της εκπαίδευσης, της κατάρτισης και της νεολαίας, ιδίως στην τριτοβάθμια εκπαίδευση, μέσω της αύξησης της ελκυστικότητας των ιδρυμάτων τριτοβάθμιας εκπαίδευσης της Ένωσης και της υποστήριξης των εξωτερικών δράσεων της Ένωσης, συμπεριλαμβανομένων των αναπτυξιακών της στόχων, μέσω της προώθησης της κινητικότητας και της συνεργασίας μεταξύ των ιδρυμάτων τριτοβάθμιας εκπαίδευσης της ΕΕ και των τρίτων χωρών και της στοχευμένης δημιουργίας ικανοτήτων σε τρίτες χώρες. – σχετικός δείκτης: αριθμός ιδρυμάτων τριτοβάθμιας εκπαίδευσης των τρίτων χωρών που συμμετέχουν στις δράσεις κινητικότητας και συνεργασίας ε) βελτίωση της διδασκαλίας και της εκμάθησης γλωσσών και προώθηση της γλωσσικής πολυμορφίας· – σχετικός δείκτης: ποσοστό των συμμετεχόντων που αύξησαν τις γλωσσικές τους δεξιότητες στ) προώθηση της αριστείας στις δραστηριότητες διδασκαλίας και έρευνας για την ευρωπαϊκή ολοκλήρωση, μέσω των δραστηριοτήτων Jean Monnet παγκοσμίως σύμφωνα με το άρθρο 10. – σχετικοί δείκτες: αριθμός φοιτητών/σπουδαστών που παρακολουθούν κατάρτιση στο πλαίσιο των δραστηριοτήτων Jean Monnet Άρθρο 6 Δράσεις του προγράμματος 1. Στον τομέα της εκπαίδευσης, της κατάρτισης και της νεολαίας το πρόγραμμα επιδιώκει την επίτευξη των στόχων του μέσω των ακόλουθων τριών τύπων δράσεων: α) μαθησιακή κινητικότητα των ατόμων, β) συνεργασία για καινοτομία και ορθές πρακτικές, γ) υποστήριξη πολιτικών μεταρρυθμίσεων. 2. Οι ειδικές δραστηριότητες Jean Monnet περιγράφονται στο άρθρο 10. Άρθρο 7 Μαθησιακή κινητικότητα των ατόμων 1. Στο πλαίσιο της δράσης της μαθησιακής κινητικότητας των ατόμων υποστηρίζονται τα ακόλουθα: α) διακρατική κινητικότητα των φοιτητών/σπουδαστών τριτοβάθμιας εκπαίδευσης και επαγγελματικής κατάρτισης καθώς και νέων που συμμετέχουν σε μη τυπικές δραστηριότητες μεταξύ των συμμετεχουσών χωρών που ορίζονται στο άρθρο 18. Αυτή η κινητικότητα μπορεί να πάρει τη μορφή σπουδών σε ίδρυμα-εταίρο, πρακτικής άσκησης στο εξωτερικό ή συμμετοχής σε δραστηριότητες στον τομέα της νεολαίας, κυρίως εθελοντισμό. Η κινητικότητα για μεταπτυχιακές σπουδές (Master) υποστηρίζεται μέσω του μηχανισμού εγγύησης φοιτητικών δανείων που αναφέρεται στο άρθρο 14 παράγραφος 3. β) διακρατική κινητικότητα του προσωπικού, στις συμμετέχουσες χώρες που ορίζονται στο άρθρο 18. Αυτή η κινητικότητα μπορεί να έχει τη μορφή διδασκαλίας ή συμμετοχής σε δραστηριότητες επαγγελματικής ανέλιξης στο εξωτερικό. 2. Αυτή η δράση υποστηρίζει επίσης τη διακρατική κινητικότητα των φοιτητών/σπουδαστών, των νέων και του προσωπικού προς τις τρίτες χώρες ή από τις τρίτες χώρες όσον αφορά την τριτοβάθμια εκπαίδευση, συμπεριλαμβανομένης της κινητικότητας που οργανώνεται με βάση κοινά, διπλά ή πολλαπλά πτυχία υψηλής ποιότητας ή κοινές προσκλήσεις, καθώς και τη μη τυπική μάθηση. Άρθρο 8 Συνεργασία για καινοτομία και ορθές πρακτικές 1. Στο πλαίσιο της δράσης «Συνεργασία για καινοτομία και ορθές πρακτικές» υποστηρίζονται τα ακόλουθα: α) διακρατικές στρατηγικές συμπράξεις μεταξύ των οργανώσεων που συμμετέχουν σε δραστηριότητες στους τομείς της εκπαίδευσης, της κατάρτισης και/ή της νεολαίας ή σε άλλους σχετικούς τομείς που αναπτύσσουν και εφαρμόζουν κοινές πρωτοβουλίες και προωθούν ανταλλαγές εμπειριών και τεχνογνωσίας· β) διακρατικές συμπράξεις μεταξύ επιχειρήσεων και εκπαιδευτικών ιδρυμάτων με τη μορφή: – «συμμαχιών γνώσης» μεταξύ ιδρυμάτων τριτοβάθμιας εκπαίδευσης και επιχειρήσεων για την προώθηση της δημιουργικότητας, της καινοτομίας και της επιχειρηματικότητας μέσω της παροχής κατάλληλων ευκαιριών μάθησης, μεταξύ άλλων της ανάπτυξης νέων προγραμμάτων σπουδών· – «τομεακών συμμαχιών δεξιοτήτων» μεταξύ παρόχων εκπαίδευσης και κατάρτισης και επιχειρήσεων με σκοπό την προώθηση της απασχολησιμότητας, τη διαμόρφωση νέων προγραμμάτων σπουδών για επιμέρους τομείς, την ανάπτυξη καινοτόμων μορφών επαγγελματικής διδασκαλίας και κατάρτισης και την πανενωσιακή εφαρμογή των μέσων για την αναγνώριση των προσόντων. γ) «πλατφόρμες υποστήριξης βασισμένες στην ΤΠ (τεχνολογία της πληροφορίας)», συμπεριλαμβανομένης της ηλεκτρονικής αδελφοποίησης, που καλύπτουν τους τομείς της εκπαίδευσης και της νεολαίας και καθιστούν δυνατή την εκμάθηση μέσω ομοτίμων, την εικονική κινητικότητα και τις ανταλλαγές βέλτιστων πρακτικών, καθώς και το άνοιγμα της πρόσβασης σε χώρες στις οποίες εφαρμόζεται η πολιτική γειτονίας. 2. Αυτή η δράση υποστηρίζει επίσης την ανάπτυξη, τη δημιουργία ικανοτήτων, την περιφερειακή ολοκλήρωση, την ανταλλαγή γνώσεων και τη διαδικασία εκσυγχρονισμού μέσω συμπράξεων μεταξύ ιδρυμάτων τριτοβάθμιας εκπαίδευσης της Ένωσης και αντίστοιχων ιδρυμάτων των τρίτων χωρών καθώς και στον τομέα της νεολαίας, κυρίως για την εκμάθηση μέσω ομοτίμων και για κοινά εκπαιδευτικά προγράμματα, προάγοντας την περιφερειακή συνεργασία, ιδίως με χώρες στις οποίες εφαρμόζεται η πολιτική γειτονίας. Άρθρο 9 Υποστήριξη πολιτικών μεταρρυθμίσεων 1. Στο πλαίσιο της δράσης για την υποστήριξη πολιτικών μεταρρυθμίσεων περιλαμβάνονται δραστηριότητες που ξεκίνησαν σε επίπεδο Ένωσης και αφορούν: α) τις δραστηριότητες σχετικά με την εφαρμογή του πολιτικού προγράμματος στους τομείς της εκπαίδευσης, της κατάρτισης και της νεολαίας (ανοιχτές μέθοδοι συντονισμού), καθώς και τις διαδικασίες της Μπολόνιας και της Κοπεγχάγης και τον συγκροτημένο διάλογο με τους νέους· β) την εφαρμογή των μέσων διαφάνειας της Ένωσης στις συμμετέχουσες χώρες, και ιδίως του Europass, του ευρωπαϊκού πλαισίου επαγγελματικών προσόντων (EQF), του ευρωπαϊκού συστήματος μεταφοράς διδακτικών μονάδων (ECTS), του ευρωπαϊκού συστήματος ακαδημαϊκών μονάδων για την επαγγελματική εκπαίδευση και κατάρτιση (ECVET) και την υποστήριξη των δικτύων πανενωσιακής εμβέλειας· γ) τον πολιτικό διάλογο με ευρωπαϊκούς εμπλεκόμενους παράγοντες στον τομέα της εκπαίδευσης, της κατάρτισης και της νεολαίας· δ) το ευρωπαϊκό φόρουμ νεολαίας, τα εθνικά κέντρα ακαδημαϊκής αναγνώρισης (NARIC), τα δίκτυα Eurydice, Euroguidance και Eurodesk, καθώς και τις εθνικές υπηρεσίες υποστήριξης της ηλεκτρονικής αδελφοποίησης, τα εθνικά κέντρα Europass και τα εθνικά κέντρα πληροφόρησης στις χώρες στις οποίες εφαρμόζεται η πολιτική γειτονίας ή στις υπό προσχώρηση χώρες, στις υποψήφιες χώρες και στις δυνάμει υποψήφιες χώρες που δεν συμμετέχουν πλήρως στο πρόγραμμα. 2. Αυτή η δράση υποστηρίζει επίσης τον πολιτικό διάλογο τις με τρίτες χώρες και διεθνείς οργανισμούς. Άρθρο 10 Δραστηριότητες Jean Monnet Οι στόχοι των δραστηριοτήτων Jean Monnet είναι οι εξής: α) προώθηση της διδασκαλίας και της έρευνας παγκοσμίως σχετικά με την ευρωπαϊκή ολοκλήρωση, από ειδικευμένους πανεπιστημιακούς, εκπαιδευόμενους και πολίτες, κυρίως μέσω της δημιουργίας εδρών Jean Monnet και άλλων ακαδημαϊκών δραστηριοτήτων, καθώς και με την παροχή βοήθειας για άλλες δραστηριότητες απόκτησης γνώσεων σε ιδρύματα τριτοβάθμιας εκπαίδευσης· β) παροχή υποστήριξης στις δραστηριότητες των ακαδημαϊκών ιδρυμάτων ή ενώσεων που δραστηριοποιούνται στον τομέα των σπουδών με αντικείμενο την ευρωπαϊκή ολοκλήρωση και παροχή υποστήριξης σε σήμα αριστείας Jean Monnet. γ) παροχή υποστήριξης στα ακόλουθα ευρωπαϊκά ακαδημαϊκά ιδρύματα που επιδιώκουν στόχο ευρωπαϊκού ενδιαφέροντος· i) το Ευρωπαϊκό Πανεπιστημιακό Ίδρυμα, Φλωρεντία· ii) το Κολέγιο της Ευρώπης (εγκαταστάσεις Bruges και Natolin)· δ) προώθηση του πολιτικού διαλόγου και των ανταλλαγών μεταξύ του ακαδημαϊκού κόσμου και των υπευθύνων για τη χάραξη της πολιτικής σχετικά με τις προτεραιότητες της πολιτικής της Ένωσης. ΚΕΦΑΛΑΙΟ ΙΙΙ Αθλητισμός Άρθρο 11 Ειδικοί στόχοι Σύμφωνα με τον γενικό στόχο, το πρόγραμμα επιδιώκει την επίτευξη των ακόλουθων ειδικών στόχων στον τομέα του αθλητισμού: α) καταπολέμηση των διακρατικών απειλών για τον αθλητισμό, όπως η φαρμακοδιέγερση (ντόπινγκ), το «στήσιμο» αγώνων, η βία, ο ρατσισμός και η έλλειψη ανεκτικότητας· – σχετικός δείκτης: ποσοστό συμμετεχόντων οι οποίοι χρησιμοποιούν τα αποτελέσματα των διασυνοριακών προγραμμάτων για την καταπολέμηση των απειλών για τον αθλητισμό. β) παροχή υποστήριξης για τη χρηστή διακυβέρνηση στον αθλητισμό και τη διπλή σταδιοδρομία των αθλητών· – σχετικός δείκτης: ποσοστό των συμμετεχόντων οι οποίοι χρησιμοποιούν τα αποτελέσματα των διασυνοριακών προγραμμάτων για την προαγωγή της χρηστής διακυβέρνησης και της διπλής σταδιοδρομίας. γ) η προώθηση της κοινωνικής ένταξης, των ίσων ευκαιριών και της επωφελούς για την υγεία σωματική άσκηση μέσω αυξημένης συμμετοχής στον αθλητισμό. – σχετικοί δείκτες: ποσοστό των συμμετεχόντων οι οποίοι χρησιμοποιούν τα αποτελέσματα των διασυνοριακών προγραμμάτων για αύξηση της κοινωνικής ένταξης, της ισότητας των ευκαιριών και των ποσοστών συμμετοχής. Άρθρο 12 Δραστηριότητες 1. Για την επίτευξη των στόχων της συνεργασίας στον τομέα του αθλητισμού πραγματοποιούνται οι ακόλουθες δραστηριότητες: α) υποστήριξη διακρατικών συνεργατικών σχεδίων· β) υποστήριξη των ευρωπαϊκών αθλητικών εκδηλώσεων μη εμπορικού χαρακτήρα, στις οποίες συμμετέχουν πολλές ευρωπαϊκές χώρες· γ) υποστήριξη για την ενίσχυση της βάσης στοιχείων για τη χάραξη πολιτικής· δ) υποστήριξη για τη δημιουργία ικανοτήτων στις αθλητικές οργανώσεις· ε) διάλογος με ευρωπαϊκούς εμπλεκόμενους φορείς. 2. Στο πλαίσιο των υποστηριζόμενων αθλητικών δραστηριοτήτων αντλούνται ενδεχομένως πρόσθετοι χρηματοδοτικοί πόροι μέσω σύμπραξης με τρίτα μέρη, π.χ. ιδιωτικές εταιρείες. ΚΕΦΑΛΑΙΟ IV Χρηματοοικονομικές διατάξεις Άρθρο 13 Προϋπολογισμός 1. Το χρηματοδοτικό κονδύλιο για την εφαρμογή αυτού του προγράμματος από την 1η Ιανουαρίου 2014 ορίζεται σε 17 299 000 000 ευρώ. Διατίθενται τα ακόλουθα ποσά για τις δράσεις του προγράμματος α) 16 741 738 000 ευρώ για τις δράσεις στον τομέα της εκπαίδευσης, της κατάρτισης και της νεολαίας, σύμφωνα με το άρθρο 6 παράγραφος 1· β) 318 435 000 ευρώ για τις δράσεις Jean Monnet, σύμφωνα με το άρθρο 10· γ) 238 827 000 ευρώ για τις δράσεις σχετικά με τον αθλητισμό, σύμφωνα με το κεφάλαιο III. 2. Εκτός από το χρηματοδοτικό κονδύλιο που αναφέρεται στην παράγραφο 1 και για την προώθηση της διεθνούς διάστασης της τριτοβάθμιας εκπαίδευσης, ένα ενδεικτικό ποσό ύψους 1 812 100 000[29] ευρώ από τα διάφορα εξωτερικά μέσα (μηχανισμός συνεργασίας για την ανάπτυξη, ευρωπαϊκός μηχανισμός γειτονίας, μηχανισμός προενταξιακής βοήθειας, μηχανισμός σύμπραξης και το Ευρωπαϊκό Ταμείο Ανάπτυξης) θα κατανεμηθεί στις δράσεις μαθησιακής κινητικότητας με προορισμό ή προέλευση χώρες εκτός εκείνων που αναφέρονται στο άρθρο 18 παράγραφος 1 και στον διάλογο σχετικά με τη συνεργασία και στον πολιτικό διάλογο με αρχές/ιδρύματα/οργανώσεις από τις εν λόγω χώρες. Οι διατάξεις του παρόντος κανονισμού θα εφαρμόζονται στη χρήση αυτών των κονδυλίων. Τα κονδύλια θα διατεθούν με βάση 2 πολυετείς χρηματοδοτήσεις μόνο για τα πρώτα 4 και τα επόμενα 3 έτη αντίστοιχα. Αυτά τα κονδύλια θα συνυπολογιστούν στον πολυετή ενδεικτικό προγραμματισμό των εν λόγω μέσων, σύμφωνα με τις διαπιστωθείσες ανάγκες και τις προτεραιότητες των σχετικών χωρών. Οι χρηματοδοτήσεις μπορούν να επανεξεταστούν σε περίπτωση απρόβλεπτων σοβαρών περιστάσεων ή σημαντικών πολιτικών αλλαγών, σύμφωνα με τις εξωτερικές προτεραιότητες της ΕΕ. Η συνεργασία με μη συμμετέχουσες χώρες μπορεί να βασίζεται, κατά περίπτωση, σε συμπληρωματικές πιστώσεις από χώρες εταίρους που πρέπει να διατεθούν σύμφωνα με διαδικασίες που θα συμφωνηθούν με αυτές τις χώρες. 3. Σύμφωνα με την προβλεπόμενη προστιθέμενη αξία των τριών τύπων δράσεων που αναφέρονται στο άρθρο 6 παράγραφος 1, και τις αρχές της κρίσιμης μάζας, της συγκέντρωσης, της αποτελεσματικότητας και της απόδοσης, η ενδεικτική κατανομή του ποσού που αναφέρεται στο άρθρο 13 παράγραφος 1 στοιχείο α) είναι η εξής: – το [65%] του ποσού αυτού διατίθεται για τη μαθησιακή κινητικότητα των ατόμων· – το [26%] του ποσού αυτού διατίθεται για τη συνεργασία για την καινοτομία και τις ορθές πρακτικές· – το [4%] του ποσού αυτού διατίθεται για την υποστήριξη των πολιτικών μεταρρυθμίσεων· – το [3%] του ποσού αυτού θα καλύψει επιχορηγήσεις λειτουργίας σε εθνικούς οργανισμούς – το [2%] του ποσού αυτού θα καλύψει διοικητικές δαπάνες. 4. Τα κονδύλια που διατίθενται για το πρόγραμμα μπορούν επίσης να καλύψουν τις δαπάνες σχετικά με την προετοιμασία, την παρακολούθηση, τον διαχειριστικό και οικονομικό έλεγχο και τις δραστηριότητες αξιολόγησης που απαιτούνται για τη διαχείριση του προγράμματος και την επίτευξη των στόχων του· ειδικότερα, μελέτες, συσκέψεις εμπειρογνωμόνων, δράσεις πληροφόρησης και επικοινωνιακής προβολής, συμπεριλαμβανομένης της εταιρικής επικοινωνίας για τις πολιτικές προτεραιότητες της Ευρωπαϊκής Ένωσης, στο βαθμό που αφορούν τους γενικούς στόχους του παρόντος κανονισμού, δαπάνες που συνδέονται με την ΤΠ που εστιάζεται στην επεξεργασία και ανταλλαγή πληροφοριών, μαζί με κάθε άλλη δαπάνη διοικητικής και τεχνικής βοήθειας που πραγματοποιεί η Επιτροπή για τη διαχείριση του προγράμματος. 5. Τα κονδύλια που διατίθενται μπορούν επίσης να καλύψουν τις δαπάνες διοικητικής και τεχνικής βοήθειας που είναι αναγκαίες για να εξασφαλιστεί η μετάβαση ανάμεσα στο πρόγραμμα και στα μέτρα τα οποία εκδίδονται σύμφωνα με την απόφαση αριθ. 1720/2006/ΕΚ για τη θέσπιση προγράμματος δράσης στον τομέα της διά βίου μάθησης, την απόφαση αριθ. 1719/2006/ΕΚ για τη θέσπιση του προγράμματος «Νεολαία σε δράση» και την απόφαση αριθ. 1298/2008/ΕΚ σχετικά με τη θέσπιση του προγράμματος Erasmus Mundus. Αν είναι αναγκαίο μπορούν να εγγραφούν πιστώσεις στον προϋπολογισμό μετά το 2020 για την κάλυψη παρόμοιων δαπανών, έτσι ώστε να είναι δυνατή η διαχείριση δράσεων που δεν θα έχουν ολοκληρωθεί έως τις 31 Δεκεμβρίου 2020. 6. Τα κονδύλια για τη μαθησιακή κινητικότητα των ατόμων σύμφωνα με το άρθρο 6 παράγραφος 1 στοιχείο α), τα οποία πρέπει να διαχειριστεί ο εθνικός οργανισμός, κατανέμονται με βάση τον πληθυσμό και το κόστος ζωής στο κράτος μέλος, την απόσταση μεταξύ των πρωτευουσών των κρατών μελών και την απόδοση. Η παράμετρος της απόδοσης αντιστοιχεί στο 25% του συνολικού κονδυλίου σύμφωνα με τα κριτήρια που αναφέρονται στις παραγράφους 7 και 8. 7. Η διάθεση των κονδυλίων βάσει της απόδοσης εφαρμόζεται με σκοπό την προώθηση της αποδοτικής και αποτελεσματικής χρήσης των πόρων. Τα χρησιμοποιούμενα κριτήρια για την εκτίμηση της απόδοσης βασίζονται στα πιο πρόσφατα διαθέσιμα στοιχεία. Αυτά τα κριτήρια είναι: α) το επίπεδο των ετήσιων εκροών που σχετίζονται με τα συμφωνηθέντα αποτελέσματα· β) το επίπεδο των ετήσιων πληρωμών που πραγματοποιήθηκαν. Αυτά τα κριτήρια ενδέχεται να επανεξεταστούν ενώ εξελίσσεται το πρόγραμμα, σύμφωνα με τη διαδικασία που αναφέρεται στο άρθρο 28 και αφορά τις πράξεις κατ’ εξουσιοδότηση. 8. Η κατανομή των κονδυλίων για το έτος 2014 βασίζεται στα πιο πρόσφατα διαθέσιμα στοιχεία για τις εκροές και τη χρησιμοποίηση του προϋπολογισμού στο πλαίσιο του προγράμματος διά βίου μάθησης και των προγραμμάτων «Νεολαία σε δράση» και Erasmus Mundus έως την 1η Ιανουαρίου 2014. 9. Το πρόγραμμα μπορεί να παρέχει υποστήριξη μέσω ειδικών καινοτόμων όρων χρηματοδότησης, κυρίως εκείνων που αναφέρονται στο άρθρο 14 παράγραφος 3. Άρθρο 14 Ειδικοί όροι χρηματοδότησης 1. Η Επιτροπή εφαρμόζει τη χρηματοδοτική υποστήριξη της Ένωσης σύμφωνα με τον κανονισμό XX/2012 [Δημοσιονομικός κανονισμός]. 2. Η Επιτροπή μπορεί να δημοσιεύσει κοινές προσκλήσεις με τις τρίτες χώρες ή τις οργανώσεις και τις υπηρεσίες τους για από κοινού χρηματοδότηση σχεδίων. Τα σχέδια μπορούν να αξιολογούνται και να επιλέγονται βάσει κοινών διαδικασιών αξιολόγησης και επιλογής που συμφωνούνται από τους φορείς χρηματοδότησης, σύμφωνα με τις αρχές του κανονισμού XX/2012[30] [Δημοσιονομικός κανονισμός]. 3. Η Επιτροπή εξασφαλίζει τη χρηματοδότηση για εγγυήσεις φοιτητικών δανείων σε φοιτητές που διαμένουν σε μια συμμετέχουσα χώρα κατά την έννοια του άρθρου 18 παράγραφος 1 και παρακολουθούν πλήρες μεταπτυχιακό πρόγραμμα σε άλλη συμμετέχουσα χώρα, μέσω καταπιστευματοδόχου, στον οποίο θα ανατεθεί να την εφαρμόζει βάσει καταπιστευματικών συμφωνιών που θα καθορίζουν τους λεπτομερείς κανόνες και τις απαιτήσεις που θα διέπουν την εφαρμογή αυτού του χρηματοοικονομικού μέσου, καθώς επίσης και τις αντίστοιχες υποχρεώσεις των συμβαλλόμενων μερών. Το χρηματοοικονομικό μέσο συμμορφώνεται με τις διατάξεις σχετικά με τα χρηματοοικονομικά μέσα οι οποίες περιέχονται στον δημοσιονομικό κανονισμό και στην κατ’ εξουσιοδότηση πράξη που αντικαθιστά τους κανόνες εφαρμογής. Σύμφωνα με το άρθρο 18 παράγραφος 2 του κανονισμού (ΕΚ, Ευρατόμ) αριθ. 1605/2002, τα έσοδα και οι επιστροφές που προκύπτουν από τις εγγυήσεις αποδίδονται στο χρηματοδοτικό μέσο. Το εν λόγω χρηματοδοτικό μέσο, συμπεριλαμβανομένων των αναγκών και της απορρόφησης από την αγορά, θα αποτελέσει αντικείμενο παρακολούθησης και αξιολόγησης σύμφωνα με το άρθρο 15 παράγραφος 2. 4. Οι δημόσιοι οργανισμοί, καθώς και τα σχολεία, τα ιδρύματα τριτοβάθμιας εκπαίδευσης και οι οργανώσεις στους τομείς της εκπαίδευσης, της κατάρτισης, της νεολαίας και του αθλητισμού, που έλαβαν περισσότερο από το 50% του ετήσιου εισοδήματός τους από δημόσιες πηγές την τελευταία διετία θεωρείται ότι έχουν την αναγκαία χρηματοπιστωτική, επαγγελματική και διοικητική ικανότητα για την πραγματοποίηση δραστηριοτήτων στο πλαίσιο του προγράμματος. Δεν απαιτείται από αυτούς να υποβάλουν περαιτέρω τεκμηρίωση προκειμένου να το αποδείξουν. 5. Οι επιχορηγήσεις μαθησιακής κινητικότητας που χορηγούνται σε άτομα απαλλάσσονται από οποιοδήποτε φόρο και κοινωνική εισφορά. Η ίδια απαλλαγή ισχύει για τους ενδιάμεσους φορείς που παρέχουν αυτή χρηματοδοτική υποστήριξη στα ενδιαφερόμενα άτομα. 6. Το ποσό που αναφέρεται στο άρθρο [127 παράγραφος 1] του δημοσιονομικού κανονισμού δεν ισχύει για την οικονομική υποστήριξη της μαθησιακής κινητικότητας προς τα άτομα. ΚΕΦΑΛΑΙΟ V Αποτελέσματα και διάδοση Άρθρο 15 Παρακολούθηση και αξιολόγηση της απόδοσης και των αποτελεσμάτων 1. Η Επιτροπή, σε συνεργασία με τα κράτη μέλη, παρακολουθεί τακτικά την απόδοση και τα αποτελέσματα του προγράμματος σε σύγκριση με τους στόχους του, ιδίως όσον αφορά: α) την ευρωπαϊκή προστιθέμενη αξία σύμφωνα με το άρθρο 3· β) την κατανομή των κονδυλίων σχετικά με τους κύριους εκπαιδευτικούς τομείς, με σκοπό να διασφαλιστεί, έως το τέλος του προγράμματος, διάθεση κονδυλίων που θα εγγυώνται σημαντικό συστημικό αντίκτυπο. 2. Εκτός από τη συνεχή παρακολούθηση, η Επιτροπή εκπονεί έκθεση αξιολόγησης το αργότερο έως το τέλος του 2017 για να αξιολογήσει την αποτελεσματικότητα όσον αφορά την επίτευξη των στόχων, την αποδοτικότητα του προγράμματος και την ευρωπαϊκή προστιθέμενη αξία του, με την προοπτική της έκδοσης απόφασης σχετικά με την ανανέωση, τροποποίηση ή αναστολής του προγράμματος. Η αξιολόγηση εξετάζει το περιθώριο απλούστευσης, την εσωτερική και εξωτερική συνοχή, το αν εξακολουθούν να είναι συναφείς όλοι οι στόχοι, καθώς και τη συμβολή των μέτρων στις προτεραιότητες της Ένωσης σχετικά με την έξυπνη, διατηρήσιμη και χωρίς αποκλεισμούς ανάπτυξη. Λαμβάνονται επίσης υπόψη τα αποτελέσματα της αξιολόγησης για τον μακροπρόθεσμο αντίκτυπο των προγενέστερων προγραμμάτων (διά βίου μάθησης, «Νεολαία σε δράση», Erasmus Mundus και άλλα διεθνή προγράμματα τριτοβάθμιας εκπαίδευσης). 3. Με την επιφύλαξη των απαιτήσεων του κεφαλαίου VII και των υποχρεώσεων των εθνικών οργανισμών σύμφωνα με το άρθρο 22, τα κράτη μέλη υποβάλλουν στην Επιτροπή, έως τις 31 Μαρτίου 2017 και 30 Ιουνίου 2019 αντίστοιχα, εκθέσεις σχετικά με την εφαρμογή και τον αντίκτυπο του προγράμματος. Άρθρο 16 Επικοινωνία και διάδοση 1. Η Επιτροπή, σε συνεργασία με τα κράτη μέλη, εξασφαλίζει τη διάδοση των πληροφοριών, τη δημοσιοποίηση και την παρακολούθηση όσον αφορά τις δράσεις που υποστηρίζονται στο πλαίσιο του προγράμματος καθώς και τη διάδοση των αποτελεσμάτων των προηγούμενων προγραμμάτων διά βίου μάθησης,, Erasmus Mundus και «Νεολαία σε δράση». 2. Οι δικαιούχοι των υποστηριζόμενων σχεδίων μέσω δράσεων και δραστηριοτήτων σύμφωνα με τα άρθρα 6, 10 και 12 πρέπει να διασφαλίσουν κατάλληλη επικοινωνιακή προβολή και διάδοση των αποτελεσμάτων και του αντικτύπου που επιτυγχάνεται. 3. Οι εθνικοί οργανισμοί που αναφέρονται στο άρθρο 22 χαράσσουν ενιαία πολιτική με σκοπό την αποτελεσματική διάδοση και αξιοποίηση των αποτελεσμάτων των δραστηριοτήτων που υποστηρίζονται στο πλαίσιο των δράσεων τις οποίες διαχειρίζονται στο πλαίσιο του προγράμματος και υποστηρίζουν την Επιτροπή κατά την εκτέλεση του γενικού καθήκοντος της διάδοσης των πληροφοριών σχετικά με το πρόγραμμα και τα αποτελέσματά του. 4. Οι δημόσιοι και ιδιωτικοί οργανισμοί στους κύριους τομείς της εκπαίδευσης που καλύπτονται από το πρόγραμμα χρησιμοποιούν την ονομασία «Erasmus» για σκοπούς επικοινωνιακούς και διάδοσης πληροφοριών όσον αφορά το πρόγραμμα· η ονομασία συνδέεται με τους κύριους εκπαιδευτικούς τομείς ως εξής: – «Erasmus — τριτοβάθμια εκπαίδευση», που θα αφορά όλα τα είδη τριτοβάθμιας εκπαίδευσης στην Ευρώπη και διεθνώς – «Erasmus — κατάρτιση», που θα αφορά την επαγγελματική εκπαίδευση και κατάρτιση και την εκπαίδευση ενηλίκων – «Erasmus — σχολεία», που θα αφορά τη σχολική εκπαίδευση – «Erasmus — συμμετοχή των νέων», που θα αφορά τη μη τυπική εκπαίδευση των νέων. 5. Οι δραστηριότητες επικοινωνιακής προβολής συμβάλλουν επίσης στην εταιρική προβολή των πολιτικών προτεραιοτήτων της Ένωσης με την προϋπόθεση ότι σχετίζονται με τους γενικούς στόχους του παρόντος κανονισμού. ΚΕΦΑΛΑΙΟ VI Πρόσβαση στο πρόγραμμα Άρθρο 17 Πρόσβαση 1. Κάθε δημόσιος και ιδιωτικός οργανισμός που δραστηριοποιείται στους τομείς της εκπαίδευσης, της κατάρτισης, της νεολαίας και του μαζικού λαϊκού αθλητισμού μπορεί να υποβάλει αίτηση στο πλαίσιο του παρόντος προγράμματος. 2. Κατά την υλοποίηση του προγράμματος, η Επιτροπή και τα κράτη μέλη διασφαλίζουν ότι καταβάλλονται ιδιαίτερες προσπάθειες για να διευκολυνθεί η συμμετοχή ατόμων που αντιμετωπίζουν δυσκολίες για εκπαιδευτικούς, κοινωνικούς λόγους, λόγους που αφορούν το φύλο, σωματικούς, ψυχολογικούς, γεωγραφικούς, οικονομικούς και πολιτισμικούς λόγους. Άρθρο 18 Συμμετοχή χωρών 1. Στο πρόγραμμα μπορούν να συμμετάσχουν οι ακόλουθες χώρες (εφεξής «συμμετέχουσες χώρες»): α) τα κράτη μέλη· β) οι υπό προσχώρηση χώρες, οι υποψήφιες χώρες και οι δυνάμει υποψήφιες χώρες για τις οποίες έχει χαραχθεί προενταξιακή στρατηγική, σύμφωνα με τις γενικές αρχές και τους γενικούς όρους και προϋποθέσεις για τη συμμετοχή τους σε προγράμματα της Ένωσης που έχουν καθοριστεί στις αντίστοιχες συμφωνίες-πλαίσια, στις αποφάσεις του συμβουλίου σύνδεσης ή σε παρεμφερείς συμφωνίες· γ) οι χώρες ΕΖΕΣ που συμμετέχουν στη συμφωνία για τον ΕΟΧ, σύμφωνα με τις διατάξεις της εν λόγω συμφωνίας· δ) η Ελβετική Συνομοσπονδία, εφόσον συναφθεί διμερής συμφωνία που προβλέπει τη συμμετοχή της συγκεκριμένης χώρας. 2. Οι συμμετέχουσες χώρες που αναφέρονται στην παράγραφο 1 υπόκεινται σε όλες τις υποχρεώσεις και εκπληρώνουν όλα τα καθήκοντα που ορίζονται στον παρόντα κανονισμό όσον αφορά τα κράτη μέλη. 3. Το πρόγραμμα υποστηρίζει τη συνεργασία με εταίρους από τις τρίτες χώρες, κυρίως εταίρους από χώρες στις οποίες εφαρμόζεται η πολιτική γειτονίας, σε δράσεις και δραστηριότητες σύμφωνα με τα άρθρα 6 και 10. ΚΕΦΑΛΑΙΟ VII Σύστημα διαχείρισης και ελέγχου: Άρθρο 19 Συμπληρωματικότητα Η Επιτροπή, σε συνεργασία με τα κράτη μέλη, διασφαλίζει συνολική συνοχή και συμπληρωματικότητα με: α) τις συναφείς ενωσιακές πολιτικές, ιδίως εκείνες στους τομείς του πολιτισμού και των μέσων επικοινωνίας, της απασχόλησης, της υγείας, της έρευνας και της καινοτομίας, των επιχειρήσεων, της δικαιοσύνης, των καταναλωτών, της ανάπτυξης και της συνοχής· β) τις άλλες σχετικές ενωσιακές πηγές χρηματοδότησης στους τομείς της ης εκπαίδευσης, της κατάρτισης και της νεολαίας, ιδίως το Ευρωπαϊκό Κοινωνικό Ταμείο και τα άλλα χρηματοδοτικά μέσα σχετικά με την απασχόληση και την κοινωνική ένταξη, το Ευρωπαϊκό Ταμείο Περιφερειακής Ανάπτυξης, τα προγράμματα έρευνας και καινοτομίας, καθώς και τα χρηματοδοτικά μέσα που αφορούν τη δικαιοσύνη και την απόκτηση συνείδησης ενεργού πολίτη, την υγεία, τα προγράμματα εξωτερικής συνεργασίας και τους μηχανισμούς προενταξιακής βοήθειας. Άρθρο 20 Οργανισμοί υλοποίησης Το πρόγραμμα υλοποιείται από τους ακόλουθους οργανισμούς: α) σε ενωσιακό επίπεδο, την Επιτροπή· β) σε εθνικό επίπεδο, τους εθνικούς οργανισμούς στις συμμετέχουσες χώρες σύμφωνα με το άρθρο 18 παράγραφος 1. Άρθρο 21 Εθνική αρχή 1. Μέσα σε ένα μήνα από την έναρξη ισχύος του παρόντος κανονισμού, τα κράτη μέλη κοινοποιούν στην Επιτροπή με επίσημη κοινοποίηση που διαβιβάζεται από τη Μόνιμη Αντιπροσωπεία τους το πρόσωπο/τα πρόσωπα που είναι νόμιμα εξουσιοδοτημένο/εξουσιοδοτημένα να ενεργεί/ενεργούν εξ ονόματός της ως η «εθνική αρχή» κατά την έννοια του παρόντος κανονισμού. Σε περίπτωση που η εθνική αρχή αντικατασταθεί κατά τη διάρκεια ισχύος του προγράμματος, τα κράτη μέλη το κοινοποιούν στην Επιτροπή αμέσως σύμφωνα με την ίδια διαδικασία. 2. Τα κράτη μέλη λαμβάνουν όλα τα κατάλληλα μέτρα για την άρση των νομικών και διοικητικών εμποδίων για την ορθή λειτουργία του προγράμματος, συμπεριλαμβανομένης της χορήγησης θεωρήσεων διαβατηρίου. 3. Μέσα σε τρεις μήνες από την έναρξη ισχύος του παρόντος κανονισμού, η εθνική αρχή διορίζει έναν ενιαίο συντονιστικό φορέα, εφεξής «εθνικός οργανισμός». Η εθνική αρχή παρέχει στην Επιτροπή μια κατάλληλη εκ των προτέρων αξιολόγηση συμμόρφωσης, από την οποία προκύπτει ότι ο εθνικός οργανισμός τηρεί τις διατάξεις του άρθρου 55 παράγραφος 1 στοιχείο β) σημείο vi) και του άρθρου 57 παράγραφοι 1, 2 και 3 του κανονισμού αριθ. XX/2012, και του άρθρου X του κατ' εξουσιοδότηση κανονισμού της αριθ. XX/2012, καθώς και τις απαιτήσεις της Ένωσης σχετικά με τα πρότυπα εσωτερικού ελέγχου για εθνικούς οργανισμούς και τους κανόνες διαχείρισης των κονδυλίων του προγράμματος από τους εθνικούς οργανισμούς για την παροχή επιχορηγήσεων. 4. Η εθνική αρχή ορίζει έναν ανεξάρτητο φορέα ελέγχου σύμφωνα με το άρθρο 24. 5. Η εθνική αρχή παρακολουθεί και εποπτεύει τη διαχείριση του προγράμματος σε εθνικό επίπεδο. Ενημερώνει και συμβουλεύεται την Επιτροπή εγκαίρως πριν από τη λήψη οποιασδήποτε απόφασης που ενδέχεται να έχει επιπτώσεις στη διαχείριση του προγράμματος, ιδίως όσον αφορά τον εθνικό του οργανισμό. 6. Για την εκ των προτέρων αξιολόγηση συμμόρφωσης η εθνική αρχή βασίζεται στους δικούς της ελέγχους και οικονομικούς ελέγχους και/ή στους ελέγχους και οικονομικούς ελέγχους που πραγματοποιεί ανεξάρτητος φορέας ελέγχου σύμφωνα με το άρθρο 24. 7. Αν ο εθνικός οργανισμός που ορίστηκε για το πρόγραμμα είναι ο ίδιος με τον εθνικό οργανισμό που ορίστηκε για το προηγούμενο πρόγραμμα διά βίου μάθησης ή «Νεολαία σε δράση», το πεδίο των ελέγχων και των οικονομικών ελέγχων για την εκ των προτέρων αξιολόγηση συμμόρφωσης μπορεί να περιοριστεί στις απαιτήσεις που είναι νέες και ειδικές για το πρόγραμμα. 8. Αν που η Επιτροπή απορρίψει τον ορισμό του εθνικού οργανισμού, με βάση την αξιολόγησή του σύμφωνα με την εκ των προτέρων αξιολόγηση συμμόρφωσης, η εθνική αρχή εξασφαλίζει ότι λαμβάνονται τα αναγκαία διορθωτικά μέτρα ούτως ώστε ο φορέας που ορίστηκε ως εθνικός οργανισμός να πληροί τις ελάχιστες απαιτήσεις που ορίζει η Επιτροπή ή να οριστεί άλλος φορέας ως εθνικός οργανισμός. 9. Η εθνική αρχή παρέχει επαρκή χρηματοδότηση για τη λειτουργία του εθνικού οργανισμού, ώστε να διασφαλίζεται ότι η διαχείριση του προγράμματος γίνεται σύμφωνα με τους ισχύοντες κανόνες της Ένωσης. 10. Με βάση την ετήσια διαχειριστική δήλωση αξιοπιστίας του εθνικού οργανισμού, τη σχετική γνώμη ανεξάρτητου ελεγκτή και την ανάλυση της Επιτροπής σχετικά με τη συμμόρφωση και την απόδοση του εθνικού οργανισμού, η εθνική αρχή πληροφορεί την Επιτροπή έως τις 30 Οκτωβρίου κάθε έτους για την παρακολούθηση και την εποπτεία που ασκεί στις δραστηριότητες του προγράμματος. 11. Η εθνική αρχή αναλαμβάνει την ευθύνη για την ορθή διαχείριση των ενωσιακών κονδυλίων που θα μεταφερθούν από την Επιτροπή στον εθνικό οργανισμό για την παροχή των επιχορηγήσεων στο πλαίσιο του προγράμματος. 12. Σε περίπτωση παρατυπίας, αμέλειας ή απάτης που καταλογίζεται στον εθνικό οργανισμό, καθώς και σε περίπτωση σοβαρών ελλείψεων ή ανεπαρκών αποτελεσμάτων από τον εθνικό οργανισμό, που έχουν ως συνέπεια την προβολή απαιτήσεων από την Επιτροπή έναντι του εθνικού οργανισμού, η εθνική αρχή είναι υπεύθυνη έναντι της Επιτροπής για τα μη ανακτηθέντα κονδύλια. 13. Στις περιπτώσεις που αναφέρονται στην παράγραφο 12, η εθνική αρχή μπορεί να ανακαλέσει τον εθνικό οργανισμό είτε με δική της πρωτοβουλία είτε κατόπιν αιτήματος της Επιτροπής. Στην περίπτωση που η εθνική αρχή επιθυμεί να ανακαλέσει τον εθνικό οργανισμό για άλλους δικαιολογημένους λόγους, κοινοποιεί στην Επιτροπή την ανάκληση τουλάχιστον έξι μήνες πριν την προβλεπόμενη ημερομηνία λήξης της εντολής του εθνικού οργανισμού. Στην περίπτωση αυτή, η εθνική αρχή και η Επιτροπή συμφωνούν ρητά σχετικά με ειδικά μεταβατικά μέτρα, βάσει χρονοδιαγράμματος. 14. Στην περίπτωση ανάκλησης, η εθνική αρχή πραγματοποιεί τους αναγκαίους ελέγχους όσον αφορά τα κονδύλια της Ένωσης που έχουν ανατεθεί στον ανακληθέντα εθνικό οργανισμό και διασφαλίζει την απρόσκοπτη μεταφορά αυτών των κονδυλίων καθώς και όλων των εγγράφων και διαχειριστικών μέσων που χρειάζεται ο νέος εθνικός οργανισμός για τη διαχείριση του προγράμματος. Η εθνική αρχή παρέχει στον ανακληθέντα εθνικό οργανισμό την αναγκαία οικονομική υποστήριξη ώστε να συνεχίσει την εκπλήρωση των συμβατικών του υποχρεώσεων έναντι των δικαιούχων του προγράμματος και της Επιτροπής έως τη μεταφορά αυτών των υποχρεώσεων στον νέο εθνικό οργανισμό. Άρθρο 22 Εθνικός οργανισμός 1. Ο εθνικός οργανισμός: α) έχει νομική προσωπικότητα ή είναι μέρος οντότητας που έχει νομική προσωπικότητα και διέπεται από το δίκαιο του οικείου κράτους μέλους. Ένα υπουργείο δεν μπορεί να οριστεί ως εθνικός οργανισμός· β) έχει την κατάλληλη διαχειριστική ικανότητα, προσωπικό και υποδομή για να εκπληρώνει τα καθήκοντά του ικανοποιητικά, εξασφαλίζοντας αποδοτική και αποτελεσματική διαχείριση του προγράμματος και χρηστή οικονομική διαχείριση των πόρων της Ένωσης· γ) διαθέτει τα επιχειρησιακά και νομικά μέσα για να εφαρμόζει τους διοικητικούς, συμβατικούς και δημοσιονομικούς κανόνες διαχείρισης που ορίζονται σε επίπεδο Ένωσης· δ) προσφέρει κατάλληλες χρηματοοικονομικές εγγυήσεις, που εκδίδονται κατά προτίμηση από δημόσια αρχή, οι οποίες αντιστοιχούν στο επίπεδο των πόρων της Ένωσης που καλείται να διαχειριστεί· ε) διορίζεται για τη διάρκεια του προγράμματος. 2. Ο εθνικός οργανισμός είναι υπεύθυνος για ορισμένες δράσεις του προγράμματος η διαχείριση των οποίων γίνεται σε εθνικό επίπεδο σύμφωνα με τα άρθρα 55 παράγραφος 1 στοιχείο β) σημείο vi) του κανονισμού αριθ.°XXX/2012 [μελλοντικός δημοσιονομικός κανονισμός] και του άρθρου X του κατ' εξουσιοδότηση κανονισμού αριθ.°XXX/2012 [μελλοντικοί κανόνες εφαρμογής]. Οι δράσεις αυτές είναι: α) όλες οι δράσεις του προγράμματος στο πλαίσιο της βασικής δράσης «Μαθησιακή κινητικότητα των ατόμων» με εξαίρεση την κινητικότητα που οργανώνεται με βάση τα κοινά ή διπλά/πολλαπλά πτυχία και τον ενωσιακό μηχανισμό εγγύησης δανείων της Ένωσης· β) η δράση του προγράμματος «Στρατηγικές συμπράξεις» στο πλαίσιο της βασικής δράσης «Συνεργασία για την καινοτομία και την ορθή πρακτική»· γ) η διαχείριση των βασικών δραστηριοτήτων στη βασική δράση «Υποστήριξη πολιτικών μεταρρυθμίσεων». 3. Ο εθνικός οργανισμός είναι επικεφαλής της διαχείρισης όλων των σταδίων του κύκλου ζωής των σχεδίων των δράσεων του προγράμματος που αναφέρονται στην παράγραφο 2 με την πιθανή εξαίρεση της απόφασης επιλογής και ανάθεσης για τις στρατηγικές συμπράξεις που αναφέρονται στην ίδια παράγραφο. 4. Ο εθνικός οργανισμός παρέχει επιχορήγηση σε δικαιούχους είτε μέσω συμφωνίας επιχορήγησης είτε μέσω απόφασης επιχορήγησης, όπως εξειδικεύεται από την Επιτροπή για την οικεία δράση προγράμματος. 5. Ο εθνικός οργανισμός υποβάλλει εκθέσεις στην Επιτροπή και στην εθνική αρχή του σε ετήσια βάση σύμφωνα με τις διατάξεις που ορίζονται στο άρθρο 57 παράγραφος 5 του δημοσιονομικού κανονισμού αριθ. XX/2012. Ο εθνικός οργανισμός είναι επιφορτισμένος με την εφαρμογή των παρατηρήσεων που εκδόθηκαν από την Επιτροπή ύστερα από την ανάλυσή της της διαχειριστικής δήλωσης αξιοπιστίας του εθνικού οργανισμού, καθώς και της σχετικής γνωμοδότησης ανεξάρτητου ελεγκτικού οργανισμού. 6. Ο εθνικός οργανισμός δεν μπορεί να αναθέσει σε τρίτο μέρος κανένα καθήκον εφαρμογής του προγράμματος ή εκτέλεσης του προϋπολογισμού που του ανατίθεται χωρίς προηγούμενη γραπτή εξουσιοδότηση από την εθνική αρχή και την Επιτροπή. Ο εθνικός οργανισμός διατηρεί την αποκλειστική ευθύνη για τα καθήκοντα που ανατίθενται σε τρίτο μέρος. 7. Σε περίπτωση αντικατάστασης ενός εθνικού οργανισμού, ο ανακληθείς εθνικός οργανισμός παραμένει νομικά υπεύθυνος για την εφαρμογή των συμβατικών υποχρεώσεών του όσον αφορά τους δικαιούχους του προγράμματος και την Επιτροπή έως τη μεταφορά των εν λόγω υποχρεώσεων σε νέο εθνικό οργανισμό. 8. Ο εθνικός οργανισμός είναι επιφορτισμένος με τη διαχείριση και την εκκαθάριση των χρηματοοικονομικών συμφωνιών που αφορούν τα προηγούμενα προγράμματα «Διά βίου μάθηση» και «Νεολαία σε δράση» (2007-2013) που δεν θα έχουν ολοκληρωθεί έως την αρχή του προγράμματος. Άρθρο 23 Ευρωπαϊκή Επιτροπή 1. Εντός δύο μηνών από την παραλαβή της εκ των προτέρων αξιολόγησης της συμμόρφωσης, όπως αναφέρεται στο άρθρο 21 παράγραφος 3, από την εθνική αρχή, η Επιτροπή αποδέχεται, αποδέχεται με όρους ή απορρίπτει τον ορισμό του εθνικού οργανισμού. Η Επιτροπή δεν συνάπτει συμβατική σχέση με τον εθνικό οργανισμό έως την αποδοχή της εκ των προτέρων διαδικασίας αξιολόγησης. Σε περίπτωση αποδοχής υπό όρους, η Επιτροπή ενδέχεται να αποφασίσει να λάβει αναλογικά μέτρα προφύλαξης εφαρμοστέα στη συμβατική σχέση της με τον εθνικό οργανισμό. 2. Η Επιτροπή επισημοποιεί τις νομικές αρμοδιότητες όσον αφορά τις χρηματοοικονομικές συμφωνίες θα αφορούν τα προηγούμενα προγράμματα «Διά βίου μάθηση» και «Νεολαία σε δράση» (2007-2013) που δεν θα έχουν ολοκληρωθεί έως την αρχή του προγράμματος μετά την από μέρους της αποδοχή της εκ των προτέρων αξιολόγησης της συμμόρφωσης σχετικά με τον εθνικό οργανισμό που ορίστηκε για το πρόγραμμα. 3. Το έγγραφο που διέπει τη συμβατική σχέση μεταξύ της Επιτροπής και του εθνικού οργανισμού: α) ορίζει τα διεθνή πρότυπα ελέγχου για τους εθνικούς οργανισμούς και τους κανόνες για τη διαχείριση των κονδυλίων της Ένωσης για κονδυλίων της Ένωσης για επιχορηγήσεις στήριξης από τους εθνικούς οργανισμούς· β) περιλαμβάνει το πρόγραμμα εργασίας του εθνικού οργανισμού που περιέχει τα διαχειριστικά καθήκοντα του εθνικού οργανισμού στον οποίο παρέχεται υποστήριξη της ΕΕ· γ) καθορίζει τις απαιτήσεις υποβολής εκθέσεων για τον εθνικό οργανισμό. 4. Η Επιτροπή καθιστά διαθέσιμους τους ακόλουθους πόρους του προγράμματος στον εθνικό οργανισμό σε ετήσια βάση: α) πόρους για επιχορηγήσεις στήριξης στο κράτος μέλος για τις δράσεις του προγράμματος η διαχείριση των οποίων ανατίθεται στον εθνικό οργανισμό· β) χρηματοοικονομική συνεισφορά στην υποστήριξη των καθηκόντων διαχείρισης του προγράμματος από τον εθνικό οργανισμό. Η υποστήριξη αυτή θα παρέχεται με τη μορφή μιας κατ’ αποκοπή συνεισφοράς στις λειτουργικές δαπάνες του εθνικού οργανισμού. Θα καθοριστεί με βάση το ποσό των πόρων της Ένωσης για επιχορηγήσεις στήριξης που ανατίθεται στον εθνικό οργανισμό. 5. Η Επιτροπή ορίζει τις απαιτήσεις για το πρόγραμμα εργασίας του εθνικού οργανισμού. Η Επιτροπή δεν καθιστά διαθέσιμους πόρους του προγράμματος στον εθνικό οργανισμό παρά μόνον μετά την επίσημη έγκριση του σχετικού προγράμματος εργασίας του εθνικού οργανισμού από την Επιτροπή. 6. Με βάση τις απαιτήσεις συμμόρφωσης για τους εθνικούς οργανισμούς που αναφέρονται στο άρθρο 21 παράγραφος 3, η Επιτροπή επανεξετάζει το εθνικό σύστημα διαχείρισης και ελέγχου, ιδίως μέσω της αξιολόγησης της εκ προτέρων αξιολόγησης της συμμόρφωσης της εθνικής αρχής, της ετήσιας διαχειριστικής δήλωσης αξιοπιστίας του εθνικού οργανισμού και της γνωμοδότησης του ανεξάρτητου ελεγκτικού οργανισμού, λαμβάνοντας δεόντως υπόψη την ετήσια ενημέρωση από την εθνική αρχή σχετικά με τις δραστηριότητες παρακολούθησης και εποπτείας της όσον αφορά το πρόγραμμα. 7. Μετά την αξιολόγηση της ετήσιας διαχειριστικής δήλωσης αξιοπιστίας και της σχετικής γνωμοδότησης του ανεξάρτητου ελεγκτικού οργανισμού, η Επιτροπή απευθύνει τη γνωμοδότησή της και τις σχετικές παρατηρήσεις της στον εθνικό οργανισμό και στην εθνική αρχή. 8. Στην περίπτωση κατά την οποία η Επιτροπή δεν μπορεί να αποδεχτεί τη διαχειριστική δήλωσης αξιοπιστίας του εθνικού οργανισμού ή της σχετικής γνωμοδότησης του ανεξάρτητου ελεγκτικού οργανισμού ή στην περίπτωση μη ικανοποιητικής εφαρμογής των παρατηρήσεων της Επιτροπής από τον εθνικό οργανισμό, η Επιτροπή μπορεί να εφαρμόσει τυχόν μέτρα προφύλαξης και διορθωτικά μέτρα που είναι αναγκαία για τη διασφάλιση των χρηματοοικονομικών συμφερόντων της Ένωσης σύμφωνα με το άρθρο 57 παράγραφος 4 του δημοσιονομικού κανονισμού αριθ. XX/2012. 9. Η Επιτροπή διοργανώνει τακτικά συνεδριάσεις με το δίκτυο των εθνικών οργανισμών, ώστε να εξασφαλίσει συνεκτική εφαρμογή του προγράμματος σε όλες τις συμμετέχουσες χώρες. 10. Η Επιτροπή μπορεί να ζητήσει από τις εθνικές αρχές να ορίσουν τα ιδρύματα ή τους οργανισμούς ή τους τύπους αυτών των ιδρυμάτων και οργανισμών που μπορούν να θεωρηθούν επιλέξιμοι για να συμμετάσχουν σε ειδικές δράσεις του προγράμματος στις αντίστοιχες επικράτειές τους. Άρθρο 24 Οργανισμός ελέγχου 1. Ο ανεξάρτητος ελεγκτικός οργανισμός εκδίδει γνωμοδότηση ελέγχου σχετικά με την ετήσια διαχειριστική δήλωση αξιοπιστίας που αναφέρεται στο άρθρο 57 παράγραφος 5 στοιχεία δ) και ε) του δημοσιονομικού κανονισμού αριθ.°XX/2012. 2. Ο ανεξάρτητος ελεγκτικός οργανισμός: α) έχει τις αναγκαίες επαγγελματικές ικανότητες για την πραγματοποίηση ελέγχων στον δημόσιο τομέα· β) εξασφαλίζει ότι η δραστηριότητα ελέγχου λαμβάνει υπόψη τα διεθνώς αποδεκτά πρότυπα ελέγχου· γ) δεν είναι σε θέση σύγκρουσης συμφερόντων σε σχέση με τη νομική οντότητα της οποίας ο εθνικός οργανισμός αποτελεί μέρος. Είναι ιδίως λειτουργικά ανεξάρτητος από τη νομική οντότητα της οποίας ο εθνικός οργανισμός αποτελεί μέρος και δεν εκτελεί κανέναν άλλο έλεγχο στην ή για τη νομική οντότητα. 3. Ο ανεξάρτητος οργανισμός ελέγχου παρέχει στην Επιτροπή και στους εκπροσώπους της, καθώς και στο Ελεγκτικό Συνέδριο, πλήρη πρόσβαση σε όλα τα έγγραφα και τις εκθέσεις για την υποστήριξη της γνωμοδότησης ελέγχου που εκδίδει σχετικά με την ετήσια διαχειριστική δήλωση αξιοπιστίας του εθνικού οργανισμού. ΚΕΦΑΛΑΙΟ VIII Σύστημα ελέγχου Άρθρο 25 Αρχές του συστήματος ελέγχου 1. Η Επιτροπή, κατά την υλοποίηση δράσεων χρηματοδοτούμενων βάσει του παρόντος κανονισμού, λαμβάνει κατάλληλα μέτρα που εξασφαλίζουν την προστασία των οικονομικών συμφερόντων της Ευρωπαϊκής Ένωσης με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και, σε περίπτωση παρατυπιών, με την ανάκτηση των αχρεωστήτως καταβληθέντων ποσών και, εφόσον χρειαστεί, με την επιβολή αποτελεσματικών, αναλογικών και αποτρεπτικών κυρώσεων. 2. Η Επιτροπή είναι αρμόδια για τους εποπτικούς ελέγχους όσον αφορά τις δράσεις του προγράμματος που διαχειρίζονται οι εθνικοί οργανισμοί. Η Επιτροπή ορίζει τις ελάχιστες απαιτήσεις για τους ελέγχους από τον εθνικό οργανισμό και τον ανεξάρτητο οργανισμό ελέγχου. 3. Ο εθνικός οργανισμός είναι αρμόδιος για τους πρωταρχικούς ελέγχους των δικαιούχων επιδοτήσεων για τις δράσεις του προγράμματος, όπως αναφέρεται στο άρθρο 22 παράγραφος 2. Οι εν λόγω έλεγχοι παρέχουν εύλογη εξασφάλιση ότι οι επιδοτήσεις που χορηγούνται χρησιμοποιούνται όπως προβλέπεται και σύμφωνα με τους εφαρμοστέους κανόνες της Ένωσης. 4. Όσον αφορά τους πόρους του προγράμματος που μεταφέρονται στους εθνικούς οργανισμούς, η Επιτροπή εξασφαλίζει τον κατάλληλο συντονισμό των ελέγχων της με τις εθνικές αρχές και τους εθνικούς οργανισμούς με βάση την ενιαία ελεγκτική αρχή και ύστερα από ανάλυση με βάση την επικινδυνότητα. Η διάταξη αυτή δεν εφαρμόζεται στις έρευνες της OLAF. Άρθρο 26 Προστασία των οικονομικών συμφερόντων της Ευρωπαϊκής Ένωσης 1. Η Επιτροπή ή οι εκπρόσωποί της και το Ελεγκτικό Συνέδριο έχουν την εξουσία του λογιστικού ελέγχου, βάσει εγγράφων και επιτόπιων επισκέψεων, που ασκείται σε όλους τους δικαιούχους επιχορηγήσεων, αντισυμβαλλομένους, υπεργολάβους και άλλα τρίτα μέρη, που έλαβαν χρηματοδότηση από την Ένωση. Μπορούν επίσης να διεξάγουν ελέγχους των εθνικών οργανισμών. 2. Η Ευρωπαϊκή Υπηρεσία Καταπολέμησης της Απάτης (OLAF) μπορεί να διενεργεί επιτόπιους ελέγχους και επιθεωρήσεις οικονομικών φορέων τους οποίους αφορά, άμεσα ή έμμεσα, αυτή η χρηματοδότηση, σύμφωνα με τη διαδικασία που ορίζει ο κανονισμός (Eυρατόμ, EΚ) αριθ. 2185/96, για να τεκμηριώνει την ύπαρξη απάτης, διαφθοράς ή άλλης παράνομης δραστηριότητας, συνδεόμενης με συμφωνία επιχορήγησης ή απόφαση επιχορήγησης ή σύμβαση ενωσιακής χρηματοδότησης, σε βάρος των οικονομικών συμφερόντων της Ευρωπαϊκής Ένωσης. 3. Με την επιφύλαξη των παραγράφων 1 και 2, στις συμφωνίες συνεργασίας με τρίτες χώρες και διεθνείς οργανισμούς και στις συμφωνίες και αποφάσεις επιχορήγησης και στις συμβάσεις που απορρέουν από την εφαρμογή του παρόντος κανονισμού προβλέπεται ρητά η διενέργεια των εν λόγω οικονομικών ελέγχων, επιτόπιων ελέγχων και επιθεωρήσεων από την Επιτροπή, το Ελεγκτικό Συνέδριο και την OLAF. ΚΕΦΑΛΑΙΟ IX Μεταβιβάσεις αρμοδιοτήτων και διατάξεις εφαρμογής Άρθρο 27 Μεταβίβαση αρμοδιοτήτων στην Επιτροπή Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 28 σχετικά με την τροποποίηση του άρθρου 13 παράγραφος 7 και του άρθρου 22 παράγραφος 2 που αφορούν αντίστοιχα τα κριτήρια επιδόσεων και τις διατάξεις σχετικά με τις δράσεις που διαχειρίζονται οι εθνικοί οργανισμοί. Άρθρο 28 Άσκηση της εξουσιοδότησης 1. Η εξουσία έκδοσης κατ’ εξουσιοδότηση πράξεων ανατίθεται στην Επιτροπή σύμφωνα με τους όρους του παρόντος άρθρου. 2. Η εξουσιοδότηση που αναφέρεται στο άρθρο 27 εκχωρείται στην Επιτροπή για περίοδο 7 ετών από την ημερομηνία έναρξης ισχύος του παρόντος κανονισμού και για τη διάρκεια του προγράμματος. 3. Η εξουσιοδότηση που αναφέρεται στο άρθρο 27 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης επιφέρει τη λήξη της ανάθεσης αρμοδιοτήτων που προσδιορίζεται στην εν λόγω απόφαση. Η εν λόγω απόφαση ανάκλησης αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που καθορίζεται στην απόφαση. Η απόφαση δεν θίγει το κύρος καμίας από τις ήδη ισχύουσες κατ’ εξουσιοδότηση πράξεις. 4. Η Επιτροπή, μόλις εκδώσει κατ’ εξουσιοδότηση πράξη, την κοινοποιεί συγχρόνως στο Ευρωπαϊκό Κοινοβούλιο και στο Συμβούλιο. 5. Μια κατ’ εξουσιοδότηση πράξη που εκδόθηκε σύμφωνα με το άρθρο 27 τίθεται σε ισχύ μόνον αν το Ευρωπαϊκό Κοινοβούλιο ή το Συμβούλιο δεν εκφράσει αντιρρήσεις εντός περιόδου 2 μηνών από την κοινοποίηση της πράξης αυτής στο Ευρωπαϊκό Κοινοβούλιο ή το Συμβούλιο ή αν, πριν από την εκπνοή αυτής της περιόδου τόσο το Ευρωπαϊκό Κοινοβούλιο όσο και το Συμβούλιο έχουν ενημερώσει την Επιτροπή ότι δεν θα εκφράσουν αντιρρήσεις. Η εν λόγω προθεσμία παρατείνεται κατά 2 μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 29 Εφαρμογή του προγράμματος Για την εφαρμογή του προγράμματος, η Επιτροπή εγκρίνει ετήσια προγράμματα εργασίας μέσω εκτελεστικών πράξεων σύμφωνα με τη διαδικασία εξέτασης του άρθρου 30 παράγραφος 2. Οι εν λόγω πράξεις ορίζουν τους επιδιωκόμενους στόχους, τα αναμενόμενα αποτελέσματα, τη μέθοδο εφαρμογής και το συνολικό ποσό τους. Περιέχουν επίσης περιγραφή των δράσεων που πρόκειται να χρηματοδοτηθούν, ένδειξη του ποσού που κατανέμεται σε κάθε δράση, καθώς και την κατανομή των πόρων μεταξύ των κρατών μελών για τις δράσεις που διαχειρίζονται οι εθνικοί οργανισμοί και ενδεικτικό χρονοδιάγραμμα εφαρμογής. Περιλαμβάνουν, για τις επιχορηγήσεις, τις προτεραιότητες, τα ουσιώδη κριτήρια αξιολόγησης και το ανώτατο ποσοστό συγχρηματοδότησης. Άρθρο 30 Διαδικασία επιτροπής 1. Η Ευρωπαϊκή Επιτροπή επικουρείται από επιτροπή. Η τελευταία είναι επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. ΚΕΦΑΛΑΙΟ X Τελικές διατάξεις Άρθρο 31 Κατάργηση - Μεταβατικές διατάξεις 1. Η απόφαση αριθ. 1720/2006/ΕΚ για τη θέσπιση προγράμματος δράσης στον τομέα της διά βίου μάθησης, η απόφαση αριθ. 1719/2006/ΕΚ για τη θέσπιση του προγράμματος Νεολαία εν δράσει και η απόφαση αριθ. 1298/2008/ΕΚ σχετικά με τη θέσπιση του προγράμματος δράσης Erasmus Mundus καταργούνται από την 1η Ιανουαρίου 2014. 2. Η διαχείριση των δράσεων που ξεκίνησαν στις ή πριν από την 31η Δεκεμβρίου 2013 με βάση την απόφαση αριθ. 1720/2006/ΕΚ, την απόφαση αριθ. 1719/2006/ΕΚ και την απόφαση αριθ. 1298/2008/ΕΚ γίνεται, εφόσον ενδείκνυται, σύμφωνα με τις διατάξεις του παρόντος κανονισμού. 3. Τα κράτη μέλη εξασφαλίζουν σε εθνικό επίπεδο την απρόσκοπτη μετάβαση μεταξύ των δράσεων που πραγματοποιήθηκαν στο πλαίσιο των προηγούμενων προγραμμάτων στους τομείς της διά βίου μάθησης, της νεολαίας και της διεθνούς συνεργασίας στην τριτοβάθμια εκπαίδευση και των δράσεων που θα εφαρμοστούν στο πλαίσιο του προγράμματος. Άρθρο 32 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΠΑΡΑΡΤΗΜΑ ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ [που πρέπει να χρησιμοποιείται για κάθε πρόταση ή πρωτοβουλία που υποβάλλεται στη νομοθετική αρχή (Άρθρο 28 του δημοσιονομικού κανονισμού και άρθρο 22 των κανόνων εφαρμογής)] 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος(-οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικές επιπτώσεις 1.7. Προβλεπόμενη(-ες) μέθοδος(-οι) διαχείρισης 2. ΜΕΤΡΑ ΔΙΑΧΕΙΡΙΣΗΣ 2.1. Κανόνες παρακολούθησης και αναφοράς 2.2. Σύστημα διαχείρισης και ελέγχου 2.3. Μέτρα για την πρόληψη της απάτης και των παρατυπιών 3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται 3.2. Εκτιμώμενες επιπτώσεις στις δαπάνες 3.2.1. Συνοπτική παρουσίαση των εκτιμώμενων επιπτώσεων στις δαπάνες 3.2.2. Εκτιμώμενες επιπτώσεις στις επιχειρησιακές πιστώσεις 3.2.3. Εκτιμώμενες επιπτώσεις στις πιστώσεις διοικητικής φύσεως 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενες επιπτώσεις στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση της δράσης «Erasmus για όλους», του προγράμματος της Ένωσης για την εκπαίδευση, την κατάρτιση, τη νεολαία και τον αθλητισμό. 1.2. Σχετικός(-οί) τομέας(-είς) πολιτικής στη δομή ΔΒΔ/ΠΒΔ[31] Τμήμα 15 Εκπαίδευση και πολιτισμός 1.3. Χαρακτήρας της πρότασης/πρωτοβουλίας x Η πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση ύστερα από πιλοτικό έργο/προπαρασκευαστική δράση[32] ¨ Η πρόταση/πρωτοβουλία αφορά την παράταση υφιστάμενης δράσης ¨ Η πρόταση/πρωτοβουλία αφορά δράση προσανατολισμένη προς νέα δράση 1.4. Στόχος 1.4.1. Ο(οι) πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Στρατηγική «Ευρώπη 2020» Προτεραιότητα: Έξυπνη και χωρίς αποκλεισμούς ανάπτυξη, ενιαίο πρόγραμμα για την εκπαίδευση, την κατάρτιση, τη νεολαία και τον αθλητισμό Στόχοι: Εκπαίδευση/Δεξιότητες Εμβληματικές πρωτοβουλίες: Ατζέντα για νέες δεξιότητες και θέσεις εργασίας, Νεολαία σε κίνηση 1.4.2. Ειδικός(-οί) στόχος(-οι) και δραστηριότητα(-ες) ΔΒΔ/ΠΒΔ ΕΙΔΙΚΟΣ ΣΤΟΧΟΣ αριθ. 1: Να βελτιωθεί το επίπεδο των βασικών ικανοτήτων και δεξιοτήτων, ιδίως όσον αφορά τη σημασία τους για την αγορά εργασίας και την κοινωνία, καθώς και συμμετοχή των νέων στη δημοκρατική ζωή της Ευρώπης, ιδίως μέσω αυξημένων ευκαιριών μαθησιακής κινητικότητας για νέους, εκπαιδευόμενους, προσωπικό και νέους εργαζομένους και μέσω ενισχυμένης συνεργασίας μεταξύ της εκπαίδευσης, των νέων και του κόσμου της αγοράς εργασίας. ΕΙΔΙΚΟΣ ΣΤΟΧΟΣ αριθ. 2: Να ενισχυθούν οι βελτιώσεις στον τομέα της ποιότητας, η αριστεία στον τομέα της καινοτομίας και η διεθνοποίηση στο επίπεδο των εκπαιδευτικών ιδρυμάτων, καθώς και στην εργασία των νέων, ιδίως μέσω της ενισχυμένης διακρατικής συνεργασίας μεταξύ παρόχων εκπαίδευσης και κατάρτισης/οργανώσεων νέων και λοιπών ενδιαφερομένων. ΕΙΔΙΚΟΣ ΣΤΟΧΟΣ αριθ. 3: Να προαχθεί η δημιουργία ευρωπαϊκού χώρου διά βίου μάθησης, να δρομολογηθούν πολιτικές μεταρρυθμίσεις σε εθνικό επίπεδο, να υποστηριχθεί ο εκσυγχρονισμός των συστημάτων εκπαίδευσης και κατάρτισης, συμπεριλαμβανομένης της μη τυπικής μάθησης, και να υποστηριχθεί η ευρωπαϊκή συνεργασία στον τομέα της νεολαίας, ιδίως μέσω ενισχυμένης πολιτικής συνεργασίας, καλύτερης χρήσης των μέσων αναγνώρισης και διαφάνειας και της διάδοσης ορθών πρακτικών. ΕΙΔΙΚΟΣ ΣΤΟΧΟΣ αριθ. 4: Να ενισχυθεί η διεθνής διάσταση της εκπαίδευσης, της κατάρτισης και της νεολαίας, ιδίως στην τριτοβάθμια εκπαίδευση, με την αύξηση της ελκυστικότητας των ιδρυμάτων τριτοβάθμιας εκπαίδευσης της Ένωσης και με την υποστήριξη των αναπτυξιακών στόχων της Ένωσης μέσω της προαγωγής της κινητικότητας και της συνεργασίας μεταξύ ιδρυμάτων τριτοβάθμιας εκπαίδευσης της ΕΕ και τρίτων χωρών και της στοχοθετημένης ανάπτυξης ικανοτήτων σε τρίτες χώρες. ΕΙΔΙΚΟΣ ΣΤΟΧΟΣ αριθ. 5: Να βελτιωθεί η διδασκαλία και η μάθηση γλωσσών και να προαχθεί η γλωσσική πολυμορφία. ΕΙΔΙΚΟΣ ΣΤΟΧΟΣ αριθ. 6: Να προαχθεί η αριστεία στις δραστηριότητες διδασκαλίας και έρευνας στον τομέα της ευρωπαϊκής ολοκλήρωσης μέσω των δραστηριοτήτων Jean Monnet σε ολόκληρο τον κόσμο. ΕΙΔΙΚΟΣ ΣΤΟΧΟΣ αριθ. 7: Να αντιμετωπιστούν οι διακρατικές απειλές για τον αθλητισμό, όπως το ντόπινγκ, το «στήσιμο» αγώνων, η βία, ο ρατσισμός και η μισαλλοδοξία. ΕΙΔΙΚΟΣ ΣΤΟΧΟΣ αριθ. 8: Να υποστηριχτεί η ορθή διακυβέρνηση στον αθλητισμό και η διπλή σταδιοδρομία των αθλητών. ΕΙΔΙΚΟΣ ΣΤΟΧΟΣ αριθ. 9: Να προαχθεί η κοινωνική ένταξη, οι ίσες ευκαιρίες και η σωματική άσκηση που βελτιώνει την υγεία μέσω αυξημένης συμμετοχής σε αθλητικές δραστηριότητες. Σχετική(-ές) δραστηριότητα(-ες) ΔΒΔ/ΠΒΔ Προτεινόμενη νέα δραστηριότητα ΔΒΔ/ΠΒΔ: 15.02 Εκπαίδευση, Κατάρτιση, Νεολαία και Αθλητισμός 1.4.3. Προσδοκώμενα αποτελέσματα και επιπτώσεις Προσδιορίζονται τα αποτελέσματα που αναμένεται να έχει η πρόταση/πρωτοβουλία όσον αφορά τους(τις) στοχευόμενους(-ες) δικαιούχους/ομάδες. Μέσω της προώθησης της διακρατικής τυπικής και μη τυπικής μαθησιακής κινητικότητας και συνεργασίας, τόσο εντός της Ένωσης όσο και διεθνώς, το «Erasmus για όλους» θα βοηθήσει τα κράτη μέλη να επιτύχουν σημαντικό συστημικό αντίκτυπο στα συστήματά τους εκπαίδευσης, κατάρτισης και νεολαίας. Τα αναμενόμενα οφέλη θα υπερβαίνουν τα οικεία άτομα· θα βοηθούν τους νέους να αποκτούν τις νέες δεξιότητες και να αυξάνουν την απασχολησιμότητά τους· θα καταστήσουν τα εκπαιδευτικά ιδρύματα πιο αποδοτικά, ανοιχτά και διεθνή και θα παράσχουν ποιοτικά εργαλεία, ανάλυση και έρευνα. Στον τομέα της μη τυπική